20 октябр 2021, Тошкент вақти: 18:21\nЗулмга бепарволик ҳам унинг урчишига йўл очади¸ дейди Озодликка сим қоққанлардан бири.\n“Қишлоқни сув босди”\nдейди Фарғона вилоятининг Риштон туманидаги Тўда қишлоғидан қўнғироқ қилган суҳбатдош. Унинг айтишича, айни пайтда электр энергияси йўқлиги сабабли сув тортадиган насослар ишламай қолган ва ер ости сувлари кўтарилиб қишлоқдаги 291та хонадонни сув босган:\n- Фарғона вилояти, Риштон районидан. Бошимизга бир муаммо тушган. Уйларимизда ер ости сувлари кўтарилиб кетиб сувнинг ичида қолдик ҳозир.\nОзодлик: Бу бутун Риштон бўйичами ëки айрим маҳаллалардами?\n- Риштондаги Тўда қишлоғида.\nОзодлик: Қачондан бери кўтарилган?\n- Бу муаммо анчадан бери бор. Бизда зак сувларини насослар тортиб турарди. Ўшалар ишламай қолганлиги сабабли ер ости сувлари умуман кўтарилиб кетди. Шароит жуда чатоқ. Област ҳокимларига ҳам, район ҳокимларига ҳам, МЧСга ҳам хабар берганмиз. Ҳеч қандай натижа йўқ.\nОзодлик: Насослар тортиб турарди¸ деяпсиз. Насослар қаердан қаерга тортарди?\n- Сувларни тортиш учун қишлоққа тўртта-бешта насос ўрнатилган. Свет бир кунда 10-15 марта ëниб ўчаверганидан тезда куйиб ишдан чиқиб қолади. Натижада сув ердан кўтарилиб кетади. Умуман аҳвол чатоқ. Деворлар қулаш арафасига келди. Ëрдам берилмаса, аҳволимиз чатоқ. Ҳоким бугун келди. Бир уйни кўриб, ўзларингиз бартараф қилинглар деб кетди.\nОзодлик: Манзарани аниқроқ тасвирлаб беринг. Сув қаергача кўтарилган?\n- Тасаввур қилинг, ер ости суви кўтарилиб ҳовли сувга тўлганда. “Илтимос насосни юргизиб беринглар. Светни ўчирмай туринглар” десак шу иш ҳам бўлмаяпти. Насос ишлаб турса, свет ëниб турса, бир ҳафта, 10 кунда шу муаммо ҳал бўлиб кетади. Ҳеч қандай оғир муаммо эмас, дейди Фарғона вилоятининг Риштон туманидаги Тўда қишлоғидан қўнғироқ қилган суҳбатдош.\n“Бензинсизликдан безор бўлдик”\nдейди Самарқанд вилоятининг Каттақўрғон туманидан қўнғироқ қилган Эҳсон ака:\n- Менга қаранг, бензин йўқ эмас бор. Заправканинг олдида бензин сотишади. Майли бизга 2000-2500 сўмдан ҳам беришсин. Бир ерга касал олиб борамиз¸ десак ҳам бензин ололмаймиз. Бензин бор. Заправканинг олдида сотишади, уйларда сотишади. Майли 2500 сўмдан биз олайлик. Заправкадан сотишсин шуни. Мана ҳозир борсангиз, ҳозир ҳам бор. Заправканинг олдиа сотишади. Заправка қуруқ. Кечаси заправкага олиб келадида, шу ерда сотаëтганларга заправкачи тарқатиб беради. Бунга Каттақўрғонда ҳеч ким қарамайди. Наҳотки заправканинг олдида бензин сотиб ўтиришганини кўришмайди. Шунинг учун телефон қилаяпмизда. Мен Каттақўрғонданман, дейди каттақўрғонлик суҳбатдош.\n“Хайрулла Ҳамидов кўпчилик қилолмаган ишни қилган эди”\nдейди жиззахлик Содиқ ака.\n- У йигитнинг отасига раҳмат. Бизнинг халқимизга берилган ҳидоят бўлдида у йигит. Ўзим билган кўп алкаш, нималар йўлга тушиб кетди. Ëмон йўлда юрган аëллар тўғирланиб кетди. Кўп бузилган оилалар тикланди. Мана Муҳаммад Содиқ Муҳаммад Юсуф ва бошқа кўп уламолар кўп йилларда қила олмаган ишни, мен ўзим билганимча, уч-тўрт йил ичида қилиб қўйди бу йигит, дейди жиззахлик Содиқ ака.\n“Ўқувчида мобил телефон бўлмагани дуруст”\nдер экан бухоролик Иброҳим ака, Озодлик радиосида шу ҳақда кетган эшиттиришга ўз муносабатини билдиради:\n- Озодликнинг кеча бўлган эшиттиришида Ўзбекистон Олий мажлиси мактаб ўқувчиларига мобил телефон ишлатишни тақиқлаш тўғрисида қонун қабул қилиш арафасида эканлиги тўғрисида гап бўлган эди. Бу қарор ҳақиқатан кучга кирса, кўпчилик томондан кутилаëтган қонун бўлган бўларди. Кеча эшиттиришда баъзи тингловчилар бу нарсага қарши фикрлар ҳам билдиришди. Битта нарсаки, аввало сотовий телефоннинг зарари ҳақида бугунги кунда дунë бўйича билмаган одам деярли йўқ. Бу шифокорлар томонидан ҳам айтиб келинаяпти.\nИкинчи томондан болаларнинг назорати томонга келинадиган бўлса, сотовий телефон ишлаб чиқарилиб, оммалашгунча бўлган вақтда ҳам ота-оналар болаларини назорат қилишган. У пайтда сотовий телефонлар бўлмаган. Демак, сотовий телефонсиз ҳам назорат қилса бўларкан. Яна сотовий телефон томонидан ахлоқий ëмон томонларга олиб борадиган ҳолатлар ҳам бўлмаяпти эмас. Биладиганлар билади буни. Анчагина кишининг бошига ҳам тушиб қолди бунақанги нарсалар. Агар бу қонун қабул қилинадиган бўлса, бу жуда кўпчиликка маъқул бўладиган қонун бўлади. Шахсан мен фуқаро сифатида жуда ҳам истардим шунақанги қонун қабул қилинишини, дейди бухоролик Иброҳим ака.\n“Эр йигит ўз шаънини хўрламас”\nдейди марғилонлик Умиджон, Қирғизистондаги ўзбек аёлларни эрлари ҳайдаб юбораётганлиги ҳақидаги эшиттиришга муносабат билдирар экан:\n- Қизларни зўрлаган қирғизларми, ўзбекларми ким зўрлаган бўлса ҳам, мана ҳозир зўрлангандан кейин хотинини қўйиб юборганлар бор экан, уйидан чиқариб юборганлари бор экан, ўша хотинларнинг эрлари нимага буларни ҳимоя қила олишмади? Хотинларини кўчага, уйга ташлаб қочиб қолишиб бу номардлар, энди бу оналаримизни, опаларимизни, қизларимизни ҳаромхўрларга қўйиб қўйишиб, бўлмаган туҳмат тошини отишгани ярамаслик. Мана шу нималарни эшитиб жуда эзилдикда. Бу сингилларимиз, опаларимиз ҳаммалари умуман гуноҳи йўқ одамлар. Қўпол қилиб айтганда улар ўз хоҳиши билан бермаганку тўғрими. Уларни бунақа пайтда поддержка қилиш керак эди, дейди Умиджон.\n“Ҳаққингизни талаб қилинг, бўлмаса зулм давом этади”\n-дейди Эронда муҳожиратда яшаётган ўзбекистонлик Ҳазрат.\n- Мен тошкентлик Абдуқаҳҳор акага ўз миннатдорчилигимни билдирмоқчи эдим. Чунки у киши гарчи бировларга ëқмаса ҳам ҳақ гапни гапиради. Мен ўз ватандошларимни ўз ҳақ-ҳуқуқларини танишга ва уни талаб қилишга чақирмоқчиман. Акс ҳолда у ерда зулм, зўравонлик, феодализм кучайиб бораверади. Улар “Ҳамма уламолар, лидерлар чиқиб кетган. Биз кимга эргашайлик?” деб эътироз билдиришлари мумкин. Агар улар ўша ердаги лидерларни, уламоларни орқасида туриб ҳимоя қилганда эди, уларни қўллаб-қувватлаганда эди, ўшалар чиқиб кетмас эди, дейди Эронда муҳожиратда яшаётган ўзбекистонлик Ҳазрат.


Маълумки, OPERA SRL компанияси Президенти Паоло Де Анжелис бошчилигидаги делегация Жиззах вилояти Бахмал туманида заъфарон етиштириш лойиҳасини амалга ошириш масалаларини муҳокамаси учун ташриф буюрган эди.\nМазкур делегациянинг Жиззах вилоятига ташрифининг иккинчи куни атоқли давлат арбоби ва адиб Шароф Рашидов ҳайкали пойига гул қўйиш билан бошланди.\nШундан сўнг, Жиззахнинг диққатга сазовор жойларидан бири - Шароф Рашидов ёдгорлик музейига ташриф буюрдилар. Бу музейда меҳмонлар Шароф Рашидовнинг болалик йиллари, ҳаёти ва ижодига оид экспонатлар билан танишдилар.\nМажмуа билан танишиш якунида меҳмонлар Шароф Рашидов мемориал музейининг Фахрий меҳмонлари китобига ўз фикрларини ёзиб қолдиришди.\nТашриф дастури бўйича Бахмал тумани ҳокимлиги биносида Италия делегацияси ҳамда BMB TRADE GROUP компанияси вакилларининг туман ҳокими М.Т. Анорбоев билан учрашуви бўлиб ўтди.\nМ.Т. Анорбоев меҳмонларни Бахмал туманида қутлар экан бетакрор ва сўлим табиати билан Швейцарияга тенглаштириладиган туманнинг табиати, сўлим гўшалари, иқтисодиёти, ижтимоий ҳаёти ва қишлоқ хўжалиги хусусида сўзлаб берди. Туман ҳудудида амалга оширилиши режалаштирилаётган лойиҳа туман иқтисодиётида катта ўзгаришларга олиб келиб, янги технологиялар асосида замонавий корхонанинг ишга тушириши асносида қўшимча иш ўринлари яратилиши орқали туман аҳолисининг бандлиги таъминланиши, бу эса ўз навбатида туманнинг туризм жозибаси ошишига туртки бўлишини таъкидлади. Туман хокими амалга ошириладиган лойиҳани ҳар томонлама тўлиқ қўллаб-қувватлашга тайёр эканини билдирди.\nШундан сўнг сўз олган Паоло Де Анжелис Бахмал туманида амалга оширилиши режалаштирилаётган лойиҳа юзасидан батафсил маълумот бериб ўтди. Жумладан, лойиҳа доирасида замонавий лаборатория ускуналари Италиядан келтирилишини, лабораторияда нафақат заъфаронга, балки бошқа қишлоқ хўжалиги махсулотларига жаҳон стандартларига мос сертификатлар тақдим этилиши, янги доимий ва мавсумий иш ўринлари яратилиши хусусида тўхталиб ўтди. Лойиҳа амалга оширилгандан сўнг Ўзбекистон дунёда заъфарон етиштирувчи давлатлар ичида юқори ўринларни эгаллашини таъкидлади. Жаноб Паоло Де Анжелис илиқ ва самимий қабул учун туман хокимига миннатдорчилик билдирди.\nBMB TRADE GROUP компанияси Кузатув Кенгаши раиси Б.Маматқулов ўз чиқишида лойиҳанинг тарихи хусусида тўхталиб ўтар экан, мазкур лойиҳа қарийб 6 ой давомида муҳокама қилинганлигини, Италиялик ҳамкорлар билан дастлаб 2019 йилнинг 11 декабрь куни Ўзаро ҳамкорлик тўғрисида Меморандум, жорий йилнинг 25 февраль куни Ўзаро ҳамкорлик тўғрисидаги инвестициявий Шартнома имзоланганлигини таъкидлади.\nМазкур лойиҳани амалга ошишида юртимизнинг Италиядаги элчихонасининг яқиндан ёрдамига алоҳида эътибор қаратди. Б. Маматқуловнинг таъкидлаганидек, томонларнинг келишувлари бир қатор чора-тадбирларни ўз ичига олади:\n- заъфарон экиш, етиштириш, йиғиш, саралаш, сақлаш, қайта ишлаш ва қадоқлаш;\nЛойиҳани амалга ошириш ҳудуд иқтисодиётини, экспорт салоҳиятини ошириб қолмай балки туризм соҳасини ҳам ривожлантиришга туртки бўлишини таъкидлаб ўтди.\nBMB TRADE GROUP компанияси Кузатув Кенгаши раисининг маслаҳатчиси Т.К. Қўзиев лойиҳанинг амалга оширилиши ҳудуднинг ижтимоий-иқтисодий ривожланишидаги улкан ўринга эканлигини таъкидлаб, илиқ ва самимий қабул учун туман хокимига ўз миннатдорчилигини билдирди.\nКуннинг иккинчи ярмида Паоло Де Анжелис бошчилигидаги делегация аъзолари бевосита лойиҳа амалга ошириладиган ҳудуд билан яқиндан танишиш учун дала майдонларига боришди. Ер майдонларини кўздан кечирар экан, Паоло Де Анжелис Бахмал туманида заъфарон етиштириш учун танланган ер майдони маҳсулотни етиштириш учун тупроқ-иқлим шароити тўлиқ мос бўлиб, уни ушбу ҳудудда етиштириш имкониятлари катта эканлигини таъкидлади.\nТашриф сўнгида эса, томонлар бир-бирига ҳурмат ва самимий меҳмондўстлик қабули учун миннатдорчилик билдирдилар ҳамда ташрифнинг ушбу куни жуда самарали ўтганлигини алоҳида таъкидладилар.\nШундан сўнг, BMB-OPERA ZAFFERANO Ўзбекистон-Италия Қўшма корхонаси давлат рўйхатидан ўтказилди. Бахмал тумани Давлат хизматлари маркази раҳбари М. Рахматуллаев тантанали равишда Қўшма корхонанинг давлат рўйхатидан ўтказилганлиги тўғрисидаги Гувоҳномани топширди.


"БелАЗ" ягона эмас: Дунёдаги энг катта автомобиллар\nФан-техника 15:51 / 30.07.2021 62175\nСобиқ иттифоқ ҳудудида ягона бўлган “БелАЗ” бу сегментда ўз ўрнини нафақат сақлаб қолгани, балки ривожлантира олгани таҳсинга сазовор. Чунки ишлаб чиқарувчилар сонига бармоқлар етарли бўлса-да, жаҳонда бу соҳада рақобат жуда кучли. Зеро бу машиналарни олиб ишлата билувчи харидорлар ҳам саноқли.\nАсосан АҚШ ва Япония етакчилик қилиб келган бу соҳага сўнгги йилларда Хитой ҳам фаол кириб келмоқда.\nАгар енгил автомобиллар асосан ташқи кўриниши, қулайлиги ва тежамкорлиги каби жиҳатларига қараб баҳоланса, баҳайбат самосвалларни танлашда асосан юк кўтара олиш, чидамлилик ва зарур жойга уларни етказиб келиш каби томонларига қаралади. Чунки бу автомобиллар биз билган йўлларда юра олмайди, уларни кўтарувчи кранлар ҳам жуда кам, умуман, тоғлардаги конларга етказиб келиш анча харажатни талаб қилади.\nСавол туғилади – нега шунча қиммат битта махсус автомобилда юк ташигунча ўнлаб кичик юк ташувчилардан фойдаланиш мумкин эмас? Ахир ёнилғи сарфи, эҳтиёт қисмлар, автомобиль нархи каби омиллар барибир катта фарқ қилмайди-ку? Ўтган асрнинг олтмишинчи йилларига қадар ҳам тоғ-кон саноатида асосан нари борса 20-30 тонна юк ташувчи автомобиллар хизмат қилган. Аммо кейинчалик саноат ҳажми кескин оша бошлаган, қазиб олувчи техника йириклаша бошлаши оқибатида ташувчи техникага ҳам эҳтиёж кўпая борган.\nКонлар чуқурлашган, улардаги йўлларда қатнов чекланган, кичик автомобиллар тиғиз қатнов тугул умуман юра олмай қолишган. Энг муҳими – бир тонна юкни ташиб олиш самарадорлиги ва харажати бўйича баҳайбат автомобиллар ягона восита эканлиги илмий жиҳатдан исботини топади. Фақат улар байрамлар, дам олиш кунларига қарамай узлуксиз ишлатишга ҳам чидаган, ҳам бунча пулга олингандан кейин тиндирилмаган.\nКатта самосваллар рейтингига қаралса, нима учун фақат энг кўп юк ташувчи етакчилар ривожланиб кетиб, бошқалар ўйиндан чиқмаган, деган савол ҳам туғилиши табиий. Гап шундаки, кўп юк таший билиш муҳим бўлса-да, бир жиҳат холос. Кончилар ўз қазилма бойликлари турига (масалан, кимгадир катта ҳажмда, лекин енгил бўлган кўмир, кимгадир кичик ҳажмда, лекин жуда оғир харсанг ташиш муҳим), масофага, олдинги техника парки ва доимий шартномалар каби жиҳатларга кўра харид қиладилар. Қолаверса, баҳайбат техникалар хариди шу қадар жиддий масалаки, бунинг учун давлатлараро алоқалар ҳам жуда муҳим.\nБугунги кунда катта автомобиллар орасида етакчилар қуйидагилар:\nЮк ташиш қуввати 326 тонна. 2012 йилдан бери ишлаб чиқарилаётган бу автомобилнинг узунлиги 15,51 метр, эни 8,6 м, баландлиги эса 7,41 метр. 16-цилиндрли дизель моторга эга бу “япон” ўз тезлигини 90 км/соатгача чиқара олади.\nCaterpillar АҚШ саноатининг фахри, брендлар орасида жуда таниқли. Caterpillar 795F Ac’нинг юк ташиш қуввати 345 тонна. Юк билан бирга массаси 628 тонна бўлган бу автомобилнинг узунлиги 15,15 метр, эни 8,97 м, баландлиги эса 7,04 м. Шунингдек, жаҳон бозорида Caterpillar 797F модели ҳам сотилади. Бу модел 400 тоннагача юк олиш билан бирга умумий оғирлигини 687,5 тоннагача ошира олади. 2009 йилдан бери ишлаб чиқарилаётган бу самосвал шунча ҳайбатига қарамай 110 км/соат тезликни забт этиши мумкин.\n360 тонна юкни олиб, ўз тезлигини 100 км/соатгача чиқара оладиган бу “миттивой”нинг юк максимал оғирлиги 598 тоннани ташкил қилади. Ўлчамлари ҳам ҳайбатли – 14,87х9,05х7,67 метр. 16 цилиндрли дизель мотор 3000 от кучига эга бу автомобилнинг ўзига хос жиҳати электромотори ҳам борлигидир.\nУмуман Komatsu бу соҳада дунёга довруқ таратган брендлардан бири. Юк ташиш қуввати 360, умумий массаси 635 тонна. 18-цилиндрли V-симон моторга эга бу “япон” ўз тезлигини 100 км/соатгача чиқариши мумкин.\nХитойнинг бу автомобили ўзига хос жиҳати кенглигидир. У роппа-роса 10 метрга тенг. Узунлиги 16, баландлиги 7,6 метр бўлган бу автомобиль тезлиги билан мақтана олмайди – 50 км/соат. Лекин ишининг ўзига хослигига кўра кичик тезлик катта камчилик эмас. 2012 йилдан бери ишлаб чиқарилаётган бу самосвал 363 тонна юкни ташиш ва ағдаришга мослашган.\nПрезидент Шавкат Мирзиёев кабинасига чиққан самосвал модели шу моделнинг олдинги модификацияларидан бири. Умумий массаси 672 тоннага етадиган бу самосвал 396 тонна юк таший олади. Ўлчамлари 14,9х9,28х7,22 метр. Айнан чуқур ва йирик карьерлардан улкан тошларни ташиб чиқишга мўлжалланган.\nНемис йирик саноатининг рамзи, бу соҳада етакчилардан бири. Максимал оғирлиги 661 тоннага етиш билан бирга 400 тонна юк таший олади. Ўлчамлари ҳам ҳайбатли 15,59х7,42х8,3 метр. 20-цилиндрли, 3750 от кучига эга дизель моторли бу “немис” ўз тезлигини 100 км/соатгача чиқара олади.\nРекордчилар рекордчиси. 2013 йилдан бошлаб ишлаб чиқариш йўлга қўйилган ва ҳужжатига кўра 450 тоннагача юк ташишга мўлжалланган. Аммо 2014 йилдаёқ синов полигонида 503,5 тонна юк ташиб, абсолют рекорд ўрнатган. Кузов ҳажми 157,5 м/кубни ташкил қилади. Максимал тезлиги 64 км/соат. Юқорида айтилганидек, бу соҳада тезликнинг пастлигига жиддий қаралмайди.\nЎртача баҳоси 12 млн доллар!\nЮқорида аксарият моделларнинг нархи ёзилмаган. Бунинг аниқ сабаби бор – чунки махсус техника умумий бозорга чиқариладиган маҳсулот эмас. Ҳар бир маҳсулот баҳоси харидор айнан нимани хоҳлашига, техника қаерга етказилишига, унга келгусида хизмат кўрсатиш шартлари ва эҳтиёт қисмлар комплектацияси каби омилларга қараб ҳисоблаб чиқилади. Қолаверса, бу борадаги шартномалар одатда битта автомобиль учун тузилмайди.\nЛекин умумий баҳони чиқариш мумкин – юқоридаги рўйхатдаги битта автомобилни сотиб олмоқчи бўлганлар ўртача 10 млн доллар атрофида маблағ эгаси бўлишлари лозим.\n22:44 / 27.01.2022 36612\n21:18 / 27.01.2022 7938\n20:59 / 27.01.2022 9218


Вазир Шодмонов: 641 киши касалхоналарда, 5661 киши уй шароитида карантинга олинган\nЎзбекистонда коронавирусга қарши кураш тадбирлари доирасида 641 киши касалхоналарда, 5661 киши эса уй шароитида карантинга олинган. Бу ҳақда соғлиқни сақлаш вазири Алишер Шодмонов 16 март кунги чиқишида маълум қилган.\nВазирга кўра, коронавирусга чалинган саккиз киши орасида аҳволи оғир бўлганлар йўқ.\nА. Шодмонов тиббий муассасаларда карантинда тутиб турилган 641 кишида инфекция аниқланмагани, лекин улар касалланганлар билан яқин алоқада бўлганини билдирди. Жумладан, Вирусология илмий-текшириш институтида 49 нафар, Тошкент шаҳридаги 6-шифохонада 85 нафар, “Бўстон” санаторийсида 181 нафар, “Энергетик” санаторийсида Сеулдан олиб келинган 212 нафар киши, хусусий шифохоналардан бирида 114 нафар киши карантинга олинган. Карантинга олинганлар орасида тиббиёт ходимлари, ички ишлар идоралари, чегара ва божхона хизматлари ходимлари ҳам борлиги айтилди.\nВазирга кўра, карантинга олинган бу одамлар билан мулоқотда бўлганлар уй шароитида карантинга олинмоқда. Қайд этилишича, икки кун ичида 5661 киши уй шароитида карантинга олинган.


Осиё каноэ конфедерацияси иккита йирик мусобақани Самарқандда ўтказишга қарор қилди - www.Voydod.net\nОсиё каноэ конфедерацияси иккита йирик мусобақани Самарқандда ўтказишга қарор қилди Bo'limi: Новости Мира\n5 Осиё каноэ конфедерацияси шу йил сентябрь ойида байдарка ва каноэда эшкак эшиш бўйича катталар ўртасида Осиё чемпионатини ва октябрь ойида ўсмирлар ўртасида академик эшкак эшиш бўйича қитъа биринчилигиниСамарқандда ўтказишга қарор қилди. Академик эшкак эшиш бўйича Осиё биринчилигида қитъамизнинг ёшспортчилари совринли ўринлар билан бир қаторда 2014 йили Хитойнинг Нанкин шаҳри мезбонлик қиладиган ўсмирларўртасидаги II Олимпия ўйинлари йўлланмалари учун курашади. Эслатиб ўтамиз ўтган йили СамарқанддагиРеспублика эшкак эшиш канали тўла реконструкция қилинган. Умумий майдони 84,5 гектарни ташкил этадиганРеспублика эшкак эшиш канали узунлиги 2215 метр ва эни 130 метрлик асосий ҳамда 2215 метр узунлик ва 58 метркенгликдаги айланма каналга эга. Мажмуа биносида қарийб 100 ўринли меҳмонхона, 64 ўринли ошхона, мажлисларзали, ҳакамлар хонаси ва бошқа ёрдамчи хоналар, қирғоқда икки минг ўринли томошабинлар жойи қурилди. Ушбуйирик спорт иншоотининг старт ва финиш чизиқлари Германиянинг “IMAS” фирмаси томонидан ишлаб чиқарилганзамонавий электрон тизим билан таъминланган. 2012 йилнинг 18-22 октябрь кунлари байдарка ва каноэда эшкак эшишбўйича «Самарқанд юлдузлари» халқаро мусобақаси айнан мана шу каналда ўтказилган эди.\nФото: Муҳаммадамин (ЎзА)Манба:www.darakchi.uz Barcha izohlar: 0


фан ойлиги | «Умид» ИДУМ\nТаълим-тарбия тизимининг бугунги кундаги асосий вазифаси ўсиб келаётган ёшларни ватанпарвар, замонавий билим, кўникма ва малакаларни ўзлаштирган ҳамда жамиятда ўз муносиб ўрнини эгаллашга қодир бўлган – комилликка интиладиган баркамол авлодни вояга етказишдир. Ўхшаш мавзулар: Информатика фанига оид атамалар ва тушунчалар изоҳли…\nadmin 11.02.2018 Фан ойлиги Фикр билдирилмаган\n“Тарих ҳақиқати болаларимиз учун сув ва ҳаводек зарур. Тарих ҳақиқатини тўлалигича кейинги авлодга етказиш ҳар бир инсоннинг келажак олдидаги муқаддас бурчи ҳисобланади… Эртага бизнинг ўрнимизга келадиган ёшлар ана шу тарих ҳақиқати билан қуролланиши лозим”. Ўхшаш мавзулар: «14 январь – Ватан…\nМана биринчи чорак тугаб, ўқувчилар таътиллардан қайтишди. Октябрь ойи она тили ва адабиёти ойлиги деб эълон қилинганлигидан хабарингиз бор. Эътиборингизга ушбу фан ойлиги деворий газеталарини ҳавола қиламиз. Ўхшаш мавзулар: Ўқувчилар ижодиётидан намуналар Кўрилган: 191 Она тилидан онлайн тест Кўрилган: 19924…\nadmin 10.11.2014 Ўқувчилар ижодиёти Фикр билдирилмаган\nСентябрь ойининг «География» фан ойлиги деб эълон қилиниши муносабати билан кўплаб тадбирлар ва очиқ дарслар бўлиб ўтди. Жумладан, фаоллар залида 8-синфлар ўртасида «Географияни биласизми?» тадбири бўлди. Ўхшаш мавзулар: Интересные факты о школьных предметах для детей Кўрилган: 1639 География фанидан видеодарслар…\nadmin 03.10.2014 Тадбирлар 3 фикр билдирилган


ЎзА - Асакадаги “рекетчи” аёллар, ноқонуний бозор, тартибсизлик ва гуруҳлар тортишуви қачонгача давом этади?\nЎзА мухбири ижтимоий тармоқларда тарқалган сотувчиларга босим ўтказиб, товламачилик қилаётган аёл ҳақидаги видеолавҳа бўйича суриштирув ўтказди. Видеолавҳадаги аёл аслида ким, бундай ҳолат қаерда содир бўлган эди?\nКелинг, ҳолатга аниқлик киритиш учун гапни аввалроқдан бошлаймиз. Айни кунда ноқонуний фаолият юритаётган мазкур бозор Асака тумани “Барака” маҳалла фуқаролар йиғинидаги Умид кўчаси, яъни Асака-Шаҳрихон магистраль йўли томонидан Асака деҳқон, озиқ-овқат бозорига кириладиган узунлиги 200 метрча келадиган кўчада жойлашган.\n2016 йилда мамлакатимиз мустақиллигининг 25 йиллиги муносабати билан аҳолига қулайлик яратиш, Асака деҳқон, озиқ-овқат бозорига кириладиган йўлни ободонлаштириш учун туман ҳокимининг фармойиши билан ушбу йўл ҳудуди тадбиркорлар Одинахон Дадажонова, Маҳмуджон Собиров ҳамда Роҳатой Эгамбердиеваларга 600 квадрат метрдан ажратиб берилди. Шунингдек, уларга сайлгоҳ сифатида фойдаланадиган йўлнинг ўзларига тегишли ҳудудларини шаҳарсозлик қоидалари асосида ободонлаштириш, брусчатка ётқизиш, фаввора қуриш ҳамда музқаймоқ ва салқин ичимликлар сотиладиган жойлар ташкил этиш вазифаси юкланди.\nТадбиркорлар томонидан ободонлаштириш ишлари бекаму-кўст бажарилди. Бироқ аҳолининг бозорга кириб-чиқиши учун қулайлик яратиш мақсадида барпо этилган йўл ноқонуний бозорга айланиб кетди. Ноқонуний равишда қўшимча дўконлар, савдо расталари жойлаштирилди, ёймачилар жойлашди. Бу ерда асосан кийим-кечаклар, парфюмерия маҳсулотлари, хўжалик моллари, ҳатто мева-чева, сабзавотлар ҳам сотила бошлади.\nОбодонлаштириш мақсадида берилган кўчанинг тадбиркорлар катта бозорга айлантириб юборди. Бундан аввало, ушбу кўча атрофида яшаётган аҳоли азият чекмоқда. Уйларига эркин кириб чиқа олмайди, тез ёрдам, ёнғин ўчириш машиналари бу кўчага умуман кира олмайди.\nКўча охиридаги бошқа йўлга олиб чиқадиган кўча эртаю кеч киракаш “Дамас” машиналари билан тирбанд. Бундай ҳолатни бартараф этиш савдо расталарини бозор ичига кўчиришни сўраб маҳалла аҳли туман ҳокимлиги, прокуратураси, ички ишлар бўлими, солиқ инспекциясига кўп бора мурожаат қилди. Бироқ бирор ўзгариш бўлмади.\n– Ноқонуний бозор маҳалла аҳлига кўп қийинчиликлар туғдирмоқда, – дейди Асака тумани “Барака” маҳалла фуқаролар йиғини раиси Ривожиддин Раҳмонов. – Бу ердаги тўполон, жанжалларни айтмайсизми... Бозорни кўчириш учун кўп ҳаракат қилдик. Лекин бизнинг кучимиз етмади.\n– Катта магистраль йўлдан бозорнинг йўлига ўтиш учун ер ости тунели қурилган, – дейди маҳалла фуқаролар йиғинининг хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассиси Мухтасархон Қосимова. – Ачинарлиси, тунель ҳам бозорга айланиб кетди. Яхши биламизки, бозорнинг ўзига яраша қонун қоидалари бор, бозорда турли тоифа кишилари, тортишув, жанжаллар бўлади. Ана шундан келиб чиқиб, бозордаги маънавий муҳит барқарорлигини таъминлаш мақсадида савдогар аёллар билан тез-тез суҳбатлар ўтказилмоқда. Шукурки, кейинги пайтларда уруш-жанжаллар, салбий ҳолатларга барҳам берилди.\nМасаланинг моҳиятига қайтадиган бўлсак, видеолавҳадаги ҳолат ноқонуний бозорда савдо қилаётганлардан пул ундириш билан боғлиқ эканлиги равшан. Маълум бўлишича, ушбу ҳолат Асака шаҳридаги ноқонуний фаолият юритаётган бозорда (юқорида бозор хусусида изоҳ берилди) 2017 йилнинг баҳорида юз берган. Бозорда иш олиб бораётган бир гуруҳ сотувчи аёлларнинг йиллар давомида давом этиб келаётган ўзаро келишмовчилиги, жанжалларининг биргина кўриниши халос.\nВидеолавҳа қаҳрамони О.Д. Асака туманида истиқомат қилади, иккинчи гуруҳ ногирони, 2002 йилдан буён тадбиркорлик билан шуғулланиб келади. Оилали, 4 нафар фарзанднинг онаси. Савдо дўконлари бор, тадбиркор сифатида донғи кетган.\nҲолатнинг асл сабаби бозордаги иккита гуруҳ ўртасидаги келишмовчиликлар натижасидир. Ҳолат юзасидан вилоят ички ишлар бошқармаси матбуот хизмати томонидан тақдим этилган маълумот фикрларимизга аниқлик киритади.\nБунга кўра, Асака тумани, “Тувадоқ” МФЙ, Пастки Тувадоқ кўчасида яшовчи якка тартибда тадбиркорлик билан шуғулланувчи О.Д.га Асака туманидаги деҳқон бозори ҳудудида савдо ёки хизмат кўрсатиш қоидаларини бузгани учун бир неча бор унга нисбатан солиқ ходимлари иштирокида огоҳлантиришлар берилган.\nО.Д. 2016 йил сентябрь ойида Асака тумани Умид кўчасидаги марказий деҳқон бозорига кириш йўлагида таъмирлаш ишлари олиб борган. 2017 йил май ойида фуқаролар Н.И, З.А ва бошқа бир нечта фуқаролар мазкур таъмирлаш ишлари олиб борилган йўлакда савдо қилаётгани сабабли “катта тадбиркор” О.Д уларни ушбу ҳудудда савдо қилмасликларини, жойни бўшатиб қўйишларини айтиб, ўзаро жанжаллашган.\nКелишмовчиликлар давомида О.Д томонидан фуқароларни уятли сўзлар билан ҳақорат қилганлик ҳолати 2017 йил май ойида фуқаролар томонидан видеотасвирга олиниб, ижтимоий тармоқларда жойлаштирилган.\nМазкур ҳолат юзасидан Асака туман ИИБга фуқаролар томонидан О.Д.га нисбатан чора кўришни сўраб мурожаат келиб тушмагани сабабли, суриштирув ҳаракатлари олиб борилмаган.\nШунингдек, О.Д 2018 йил 24 декабрь куни соат 21:00 лар чамасида, Асака шаҳар, “Барака” МФЙ, Мадумаров кўчасида жойлашган “Марказий деҳқон” бозорининг кириш йўлагидаги ўзи томонидан таъмирланган “Фаввора” ёнида, фуқаро Н.И (ижтимоий тармоқларда тарқалган видеолавҳадаги ҳақоратланган аёл) билан бирга савдо қилаётган О.Б билан ҳам ўзаро жанжаллашган. Жанжал вақтида О.Б.ни қасддан уриб соғлиғининг бузилиши ва тан жароҳати олишига сабабчи бўлган.\nУшбу ҳолат юзасидан 2018 йилнинг 29 декабрь куни О.Д.га нисбатан Ўзбекистон Республикаси ЖКнинг 109-моддаси 2-қисми билан жиноят иши қўзғатилиб, унга нисбатан мазкур модда билан айблов эълон қилинган ва жиноят иши муҳокамасига юборилган. Суд муҳокамаси томонларнинг ўзаро келишуви асосида ярашув билан якун топган.\nҲозирда ижтимоий тармоқларда тарқалган О.Д. томонидан Асака тумани марказий деҳқон бозоридаги фуқароларни уятли сўзлар билан ҳақорат қилганлик ҳолати тасвирланган видеолавҳалар бўйича Асака тумани ИИБ томонидан терговга қадар суриштирув ҳаракатлари олиб борилмоқда.\nО.Д. бозорда савдо қилаётган фуқаролардан пул йиғишини инкор этди. Лекин савдо қилувчилар пул ҳозирга қадар йиғиб келинаётганини айтганлигини билдирганимизда, бу пуллар бозорни тозаловчи фаррошлар учун йиғилишини таъкидлади.\nБу бўйича туман солиқ инспекцияси ва бошқа мутасадди идоралар вакиллари шуғулланиб, масалага аниқлик киритади, деб умид қиламиз. Чунки мазкур бозорда 400 га яқин кишининг савдо қилиши ҳисобга олинса, уларнинг қанчаси тадбиркор сифатида рўйхатдан ўтиб, солиқ тўлайди, яна қанчаси солиқ тўламасдан иш олиб бораётганини аниқлаш, тушумларни давлат бюджетига тушириш албатта ана шу идораларни қизиқтиради.\nАгар ана шунча сотувчи бир кунда 10 минг сўмдан тўлаганда ҳам давлат бюджетига бир кунда 4 миллион, бир ойда 120 миллион, бир йилда 1 миллиард 440 миллион сўм маблағ тушиши оддий арифметика.\nВидеолавҳада солиқ идораси вакилларини уятли сўзлар билан ҳақорат қилинишига эса О.Д. у билан жанжаллашаётган аёллар уни қаттиқ ҳақорат қилганликлари туфайли ўта асабийлашгани, ўзини йўқотиб қўйиб, билмасдан гапириб юборганини маълум қилди.\n– Бу каби аёллар билан тизимли ишлар олиб борилмоқда, – дейди туман ҳокими ўринбосари, хотин-қизлар қўмитаси раиси Муқаддасхон Қурбонова. – Жумладан, ўзаро жанжаллашиб юрган тадбиркор фуқаролар билан бевосита суҳбатлар ўтказилиб, ўрталаридаги келишмовчиликларни бартараф этиш, маънавий муҳит барқарорлигини таъминлаш бўйича чора-тадбирлар кўрилди. Аёл, энг аввало она, оила бекаси, фарзандлар тарбиячиси, аёлларнинг жиноят ва ҳуқуқбузарликлар содир этиши миллатимиз учун иснод экани тушунтирилмоқда.\nАсака деҳқон, озиқ-овқат бозори маъмурияти эса нима учун шундоққина эшиги олдида ноқонуний бозор фаолият юритаётганига томошабин бўлиб қараб турганига кўпчилик ҳайрон.\nНима учун савдо қилаётганларни бозор ичига киритиш чораларини кўрмаяпти экан?\n– Ушбу бозорда асосан кийим-кечак, хўжалик моллари сотилади, – дейди “Асака деҳқон, озиқ-овқат бозори” масъулияти чекланган жамияти директори Алишер Толипов. – Бозоримизда қишлоқ хўжалиги, озиқ-овқат маҳсулотлари сотилиши белгиланган. Шу боис уларга бозордан жой бера олмаймиз. Лекин у ердаги озиқ-овқат, қовун-тарвуз, сабзавот маҳсулотлари сотаётган фуқароларни ичкарига киритишга кўп ҳаракат қилдик. Ҳозирда 700 га яқин савдо расталаримиз, савдо-сотиқ қилиш учун барча қулайликлар бор. Лекин бозор ташқариси гавжум бўлгани, қолаверса, кунлик савдо йиғими тўламаслик мақсадида улар ичкарига кириб савдо қилишни хоҳлашмаяпти.\nШу ўринда норасмий бозор, ана шу ҳудудни ўзлаштириб олган тадбиркорларнинг бугунги фаолияти ноқонуний эканини эслатиб ўтмоқчимиз.\nАслида 3 нафар тадбиркорга Асака деҳқон бозорига кириш йўлининг маълум қисмини ободонлаштириш, музқаймоқ ҳамда салқин ичимликлар савдосини йўлга қўйиш орқали фойдаланиш учун чиқарилган туман ҳокимининг 2016 йил 22 июндаги 60-Ф фармойиши ўтган 2018 йил бекор қилинган.\nЯъни, Асака тумани ҳокимининг ҳудуддаги, “Барака” МФЙ Умид кўчасида, бозорга кирувчи йўлда транспорт воситалари ҳаракатини тиклаш, фавқулодда вазиятлар юзага келганда авария хизматлари транспорт воситаларининг ҳаракатланиши учун шароит яратиш учун ўзбошимчалик билан ўрнатилган вақтинчалик савдо шохобчалари фаолиятига барҳам бериш мақсадида чиқарилган 2016 йил 22 июндаги 60-Ф фармойиши бекор қилинган.\nТуман ҳокимининг тегишли қарори чиқарилганига бир йилдан ошган бўлса-да, ноқонуний бозор фаолиятига барҳам берилмаётгани, тартибсизликлар, муаммоларга туман ҳокимлиги, ҳуқуқ-тартибот идоралари, солиқ инспекцияси эътибор қаратмаётгани кишини таажжубга солади.\nБу ерда савдо қилаётган фуқароларни Асака деҳқон, озиқ-овқат бозори ҳамда халқ ичида Юқори бозор, деб аталадиган “Тасанно омад люкс” буюм бозорига кўчириш шунчалик қийин бўлса?\nЎрганишимиз жараёнида ана шу бозорларда жуда кўп савдо расталарининг бўш турганига гувоҳ бўлдик.\nТуман ҳокимлиги ва бошқа мутасадди идоралар ноқонуний бозор, ундаги тартибсизликлар, у ерда иш олиб бораётган гуруҳларнинг тортишувлари ортидан юзага келаётган салбий ҳолатларга барҳам беришга астойдил киришса, энг аввало, Асака халқи бундан миннатдор бўлади, қонун устуворлиги таъминланади.\nНоқонуний бозор тақдири, унинг фаолияти қандай якун топгани хусусида келгуси чиқишларимизда маълум қиламиз. Мабодо ечим топиб кетса муаммолар.


Энди CLICK’дан Telegram орқали тўловларни амалга ошириш мумкин! (қўлланма) - Terabayt.Uz\nCLICK мобил банкинг тизими компанияси ўз мижозларига янада қулайлик яратиш мақсадида, Telegram мессенжери орқали тўловларни амалга ошириш хизматини йўлга қўйди. Бунда мижозларга иловадаги @clickuzbot боти ёрдам беради, дейилади компания хабарида.\nУндан фойдаланиш учун Telegram’да @clickuzbot ботини топиб, унга хабар ёзиш керак, шундан кейинги жараёнлар тушунарли диалог тарзида кечади. Дастлаб тил (ўзбекча ёки русча) танланади, кейин эса ботга CLICK тизимига боғланган ўз телефон рақамингизни юборишингиз керак бўлади. Агар Telegram профилингиз ҳам шу рақамнинг ўзига очилган бўлса, контактингизни юбориш учун диалог ойнаси остидаги шу контактни юбориш тугмачасини босишингиз мумкин. Агарда CLICK тизимига боғланган телефон рақамингиз бошқа бўлса, уни халқаро форматда ёзиб, ботга жўнатасиз.\nКейин CLICK боти сизнинг кўрсатилган телефон рақамингизга махсус кодни SMS-хабар тарзида юборади. Шу кодни Telegram’да ботга ёзиб жўнатганингиздан кейин унинг хизматларидан бемалол фойдаланишингиз мумкин бўлади.\nСўнг диалог ойнаси остидан керакли бўлимни танлашингиз таклиф этилади. У ерда «To‘lov», «Balans», «Sozlanmalar» ва «Biz bilan aloqa» бўлимлари тугмача шаклида акс этган. Энди керакли бўлимни танлаб, зарур ҳаракатларни амалга оширишингиз мумкин бўлади.\nАйтиш керакки, @clickuzbot боти ёрдамида ҳозирча уяли алоқа, интернет-провайдерлар, телевидение ва телефония хизматлари учун ҳақ тўлаш мумкин. Компаниянинг хабарида, Telegram’даги бот орқали ҳақ тўланадиган хизматлар рўйхати кенгайтирилмоқда.\nШунингдек, хавфсизликни таъминлаш масаласи ҳам эътибордан четда қолаётгани йўқ, дея таъкидланади сайтда. Компаниянинг @clickuzbot боти билан ишлаш жараёнида банк пластик картаси маълумотларининг махфийлиги сақланиши учун хавфсизлик стандартларининг барча талабларига амал қилинади.\n#CLICK #Telegram #иловалар #хабарлар


Ўзбекистон EXPO-2017 кўргазмасида: Биокапсула, биомобиль ва келажак смартфони / Янгиликлар, фикрлар, воқеалар | Ўзбекистон\n12 июнь 2017 1142 0\nЎзбекистон EXPO-2017 кўргазмасида: Биокапсула, биомобиль ва келажак смартфони\nЎзбекистон павильонининг биринчи қаватида EXPO-2017 кўргазмасининг асосий мавзуси – “Келажак энергияси” очиб берилган. Иккинчи қаватда эса республиканинг енгил саноат, самолётсозлик соҳаларидаги ютуқлари тақдим этилган. Шунингдек меҳмонлар ўзбек миллий таомларидан ҳам татиб кўришлари мумкин.\nЎзбекистон павильонида қуёш батареясида ишлайдиган экокапсула тақдим этилган бўлиб, муаллифларнинг сўзларига кўра у келажак уйи ҳисобланади. Ундан узоқ, яъни инфратузилма бўлмаган жойларда, масалан илмий станцияларда, чексиз даштларда ёки аэропортларда фойдаланиш мумкин бўлади.\nКапсула бир кишига мўлжалланган ва совутиш, иситиш ва ёнғинни ўчириш тизимлари билан жиҳозланган. Шунингдек унда телевизор кўриш, мусиқа тинглаш ва мириқиб китоб мутолаа қилиш мумкин.\nКапсуланинг оғирлиги 300 кг ни ташкил этади. Ўзбекистоннинг бу ишланмаси бошқаларникига қараганда арзонроқ, қиймати икки минг долларни ташкил этади.\nШунингдек Ўзбекистон павильонида янги авлод смартфонини, қуёш батареяларида ишлайдиган биомобилни ҳам томоша қилиш мумкин. Биомобилнинг қуввати 700 км га етади.\nҚайд этиб ўтамиз, Ўзбекистоннинг Халқаро ихтисослашган кўргазмада қатнашиши ҳақидаги шартнома шу йилнинг 13 февралида ЭКСПО-2017 комиссари Рапиль Жошибаев ва “Ўзэкспомарказ” МКМ бошқаруви раиси, Ўзбекистон миллий секциясининг комиссари Иброҳим Эргашев томонидан имзоланган эди.


Еттинчи ўринга кўтарилдик – Yoshlar ovozi\nЕттинчи ўринга кўтарилдик\nЖорий йилда Осиё ўйинлари дастурига илк бор ўзбек миллий кураши киритилди. Қувонарлиси, бу йўналишда биринчи медаллар ҳам вакилларимизга насиб этди. 66 килограмм вазн тоифасида финалда Маъруф ўайбуллаев ҳамда Руслан Бўриев ўзаро куч синашди. Маъруфнинг қўли баланд келди.\n90 килограмм вазнда эса, полвонимиз Нурбек Тўраев ярим финалда эронлик Жафар Паҳлавонийжагарҳга кичик ҳисобда мағлуб бўлиб, бронза медали билан кифояланди. Шу вазн тоифасида яна бир ҳамюртимиз Муҳсин Ҳисомиддинов финалда эронлик рақибини таслим этиб, Осиё ўйинлари чемпионига айланди.\nШунингдек, Гулнор Сулаймонова финалда ҳиндистонлик Пински Балҳаранига бас келган бўлса, Дилдор Шерметова мўғулистонлик спортчини ерга қулатиб, жамоамиз ҳисобига навбатдаги олтин медални қўшиб қўйди. Ойсулув Абдумажидова ва Мухлиса Абдумаликова бронза билан юртимизга қайтадиган бўлди. Яна бир полвонимиз Сарвар Шомуродов ҳисобида ҳам бронза медали бор.\nБадиий гимнастика бўйича яккалик баҳсларнинг финалида Сабина Ташкенбаева кумуш медални қўлга киритди. Дзюдода эса, Диёрбек Ўрозбоевга тенг келадигани топилмади.\nУчҳатлаб сакраш беллашувида Руслан Қурбонов мазкур йўналишда мамлакатимиз спорти тарихидаги илк кумуш медални қўлга киритди.\nБундан ташқари, баландликка сакраш баҳсларида Светлана Радзивил 1,96 метр натижа кўрсатиб, Осиё ўйинлари рекордини янгилади ҳамда олтин медалга сазовор бўлди. Ушбу йўналишда яна бир спортчимиз Надия Дусанова иккинчи маррани эгаллади.\nМусобақанинг ўн биринчи кунидан сўнг вакилларимиз 12 та олтин, 17 та кумуш, 16 та бронза медаль билан умумжамоа ҳисобида еттинчи ўринда бормоқда.\nВЕЛОСПОРТ: ўсмирларимиз кумуш медаль соҳиби\n← Маънавиятсиз ҳаёт маъносиздир\nМақсадимдан қайтмадим →


Қозоғистонда хорижий ижтимоий тармоқлардан давлат ҳудудида рўйхатдан ўтиш талаб қилиниши мумкин - Hudud24.uz\nЯнгиликларЖаҳонҚозоғистонда хорижий ижтимоий тармоқлардан давлат ҳудудида рўйхатдан ўтиш талаб қилиниши мумкин\nҚозоғистонда хорижий ижтимоий тармоқлардан давлат ҳудудида рўйхатдан ўтиш талаб қилиниши мумкин\n14:10 / 15-09-2021\nҚозоғистонда ижтимоий тармоқ ва мессенжерлардан мамлакатда рўйхатдан ўтиш ёки ваколатхоналарини очиш талаб қилиниши мумкин. Бу ҳақда “Tengrinews”га таяниб Bugun.uz хабар берди.\nХабарда ёзилишичва, бундай ўзгартиришлар мамлакатнинг “Бола ҳуқуқларини ҳимоя қилиш тўғрисида”ги қонун лойиҳасида келтирилган. Депутатлар ташаббуси билан қабул қилинган «Қозоғистон республикасининг айрим қонун ҳужжатларига бола ҳуқуқларини ҳимоя қилиш тўғрисида ўзгартириш ва қўшимчалар киритиш тўғрисида»ги қонун лойиҳаси мажлис томонидан 15 cентябрда биринчи ўқишда қабул қилинган.\nҚайд этилишича, унда, шунингдек, “безорилик (зўравонлик) — бу шахс ёки шахслар гуруҳининг вояга етмаган шахсга нисбатан, шу жумладан, ахборот-коммуникация технологияларидан фойдаланган ҳолда (киберҳужум) қилиши”, деб белгилаб қўйилган.\nТаъкидланишича, хорижий ижтимоий тармоқлар ва мессенжерларга Қозоғистондаги юридик шахслар ёки филиалларни рўйхатдан ўтказиш учун олти ой вақт беришни режалаштирмоқда, акс ҳолда уларнинг мамлакатдаги фаолияти чекланади. Шунингдек, интернет-ресурсларни блоклаш ва чеклаш тартибини ахборот соҳасидаги ваколатли орган белгилаши кўзда тутилган.


150 минг сўм учун уйини фоҳишахонага айлантирган “она” - 12 Февраля 2020 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nDushanba, 24.02.2020, 17:04\nJami saytda: 30\nГлавная » 2020 » Fevral » 12 » 150 минг сўм учун уйини фоҳишахонага айлантирган “она”\nСамира Маматқулова (исм-шарифлар ўзгартирилган) ҳаётда енгил табиатли аёллардан бўлиб чиқди.\nЁмон аёлларга қўшилди, фоҳишаликни касб қилиб олди. Дугоналари билан тонггача тунги клубларда санғиди. Икки фарзандини икки эркакдан орттирди. Буям етмагандай кейинги пайтда қўшмачилик билан шуғуллана бошлади.\nКуз кунларининг бирида унга таниши Дилнура қўнғироқ қилди.\n— Ўртоқжон, яхшимисан, ишларинг яхшими, мижозларинг йўқлаб турибдими?\n— Ҳмм… яхши, ўзинг қалайсан?\n— Шу десанг бир «бойвучча»ни илинтиргандим, бирон соатга уйингни бериб турсанг…\n— Ҳа, шундайми, бақувватми ишқилиб?\n— Борганда кўрасан…\nЎша куни кечки пайт (2019 йил ноябрь ойи) Дилнура «ошиғи» билан Самиранинг хонадони эшигини қоқди.\nСамира уларга уйидан жой қилиб берди. Бунинг учун Дилнурадан 150 минг сўм санаб олди. Ошиқлар Самира кўрсатган хонага кириб кетишди…\n«Ким бўлдийкин, бемаҳалда?» — Самира бориб эшикни очди.\n— Ички ишлар бўлимиданмиз, тезкор тадбир ўтказяпмиз, — дея ўзини таништирди кутилмаган меҳмон.\nУлар Самирани жиноят устида қўлга туширишди. Олинган пуллар ашёвий далил сифатида расмийлаштирилди. Ҳолат бўйича жиноят иши қўзғатилиб, судга оширилди.\nСудда С.Маматқулова биринчи марта бунақа иш қилганини, пул керак бўлгани учун мажбур бўлганлигини, бошқа бу ҳол такрорланмаслигини айтди.\nСуд С.Маматқулова ҳаракатларини фоҳишахона ташкил қилиш ва уни сақлашда ифодаланган қилмиш деб Ўзбекистон Республикаси Жиноят кодексининг 131-моддаси 2-қисми билан айбдор деб топди. Унга нисбатан 1 йил муддатга озодликдан чеклаш жазосини тайинлади.\nҲа, азизлар, жиноятга жазо муқаррар. Аммо фарзандларда нима айб? Уларнинг эртаси энди нима бўлади? Шу каби саволлар бизни ўйлантиради, мушоҳада қилишга чорлайди. Зеро, ҳаммаси бошқача бўлиши ҳам мумкин эди. Лекин…\nКатегория: KUN YANGILIKLARI / ЯНГИЛИКЛАР / ХАБАРЛАР / HABARLAR / UZBEKISTAN 24 | Просмотров: 41 | | Рейтинг: 0.0/0


ЎзА - Қоракўлчилик: амалиёт ва истиқбол\n12.07.2018 16:19 Чоп этиш версияси\nҚоракўлчилик: амалиёт ва истиқбол\nНавоий вилоятида қоракўлчиликни ривожлантириш, соҳага илғор тажрибаларни жорий этишга алоҳида эътибор қаратилмоқда.\nЎтган йиллар давомида чўл табиатининг кескин ўзгариб бориши, қурғоқчилик оқибатида яйловларнинг қашшоқланиши туёқ сонининг камайишига олиб келди. Айни масалаларни тизимли ҳал этишда давлатимиз раҳбарининг 2017 йил 16 мартдаги “Чорвачиликда иқтисодий ислоҳотларни чуқурлаштиришга доир қўшимча чора-тадбирлар тўғрисида”ги қарори муҳим аҳамият касб этмоқда. Жумладан, соҳада хусусий мулкнинг устувор аҳамияти ва ўрнини таъминлаш, яйловлардан самарали фойдаланиш, ишлаб чиқарилаётган маҳсулотлар ҳажмини кўпайтириш ҳамда рақобатбардошлигини оширишга қаратилган муҳим вазифалар белгиланди.\nМазкур қарор асосида Конимех туманидаги чорвачиликка ихтисослашган ширкат хўжаликларининг мулкчилик шакли ўзгартирилиб, ҳудудда қоракўлчилик йўналишида 7 масъулияти чекланган жамияти ва 59 фермер хўжалиги ташкил этилди. Бугунги кунда улар тасарруфида 1 минг 230 гектар яйлов ҳамда 781 гектар сувли ерлар мавжуд. Ушбу корхоналарда 266 мингдан ортиқ қўй, 612 туя, қарийб 2 минг 700 от парваришланмоқда. Жамият ва фермерлар ихтиёридаги 403 чўпон уйлари, 623 очиқ ва ёпиқ қўра, 349 қудуқ ёзги мавсумга мослаштирилган ҳолда тўлиқ таъмирдан чиқарилган.\n– Ширкатларнинг тадбиркорларга бўлиб берилгани чорвадорларда мулкдорлик туйғусини мустаҳкамлаб, меҳнатга муносабатни кескин ўзгартирди, – дейди “Янгиқазған-Нурли-Диёр” масъулияти чекланган жамияти раҳбари А.Байжанов. – Энг муҳими, шу асосда ўнлаб янги иш ўринлари яратилди. Қайта ташкил этилган қоракўлчилик ва чорвачилик ширкатлари ҳудудида зооветеринария хизмати пунктлари, ёқилғи-мойлаш материаллари сотиладиган тегишли нефть базаларининг филиаллари, ем-хашак билан таъминлаш омборлари, бозор ва бошқа объектлар барпо этилмоқда.\nШиркатларнинг мулкчилик шакли ўзгартирилиши, шубҳасиз, соҳа тараққиётига хизмат қилади. Эндиликда тадбиркор ва фермерлар ички имкониятлар билан чекланиб қолмай, сифатли маҳсулотларни хориж бозорига олиб чиқишни мўлжалламоқда. Бу борада мулкдорларга қайта ташкил этилган “Қоракўлчилик” ҳудудий уюшмалари ҳар томонлама амалий ёрдам кўрсатаётир. Мазкур уюшма қоракўлчилик тармоғини ривожлантириш, зотли қўйларнинг соф генофондини сақлаб қолиш ва такомиллаштириш мақсадида илмий-амалий тадқиқот муассасалари томонидан ишлаб чиқилган селекция-наслчилик дастурларини амалиётга татбиқ этади. Шунингдек, жаҳон бозорида қоракўлчилик маҳсулотларига бўлган талаб ва таклифни ўрганиш, қоракўл жуни ва терисини қайта ишлаш, экспорт учун тайёр маҳсулот ишлаб чиқариш бўйича маркетинг тадқиқотларини амалга оширади.\nБир сўз билан айтганда, ушбу қарор қабул қилингандан кейин ўтган бир йилда амалга оширилган ишлар самараси бугун амалда ўз исботини топаётир. Ҳомийларнинг саъй-ҳаракатлари билан Қизилқум яйловлари зотли қоракўл қўйлари, йирик шохли моллар, йилқи ва туялар билан тўлмоқда. Олис ҳудудларга сармоядорлар билан бирга саноат ҳам кириб келади. Бу эса, воҳада қоракўлчилик истиқболларини янги босқичга олиб чиқади.


Qalampir.uz | Фоторепортаж: Марказий Осиё ёшларини дўстликка чорлаган саёҳат\nФоторепортаж: Марказий Осиё ёшларини дўстликка чорлаган саёҳат\nЖамият\t24 Июнь 14:01 1821\n"Сув, таълим ва ҳамкорлик" (Smart Waters) лойиҳаси иштирокчиларининг Сурхондарё вилоятига ташрифининг илк куни ҳақида хабар берган эдик.\nУшбу саёҳат Марказий Осиё минтақавий экологик маркази, АҚШ халқаро тараққиёт агентлиги(USAID), Тошкент ирригация ва қишлоқ хўжалигини механизациялаш муҳандислари институти (ТИҚХММИ) ҳузуридаги Педагог кадрларни қайта тайёрлаш ва уларни малакасини ошириш тармоқ маркази ҳамкорлигида "Сув, таълим ва ҳамкорлик" (Smart Waters) лойиҳаси доирасида амалга оширилди.\nЛойиҳа қатнашчилари қадим Сурхон воҳаси бўйлаб сафарини давом эттириб, Сариосиё туманининг юқори қисмида жойлашган "Тўполон" сув омборига борди.\n"Тўполон" сув омбори Ҳазрати Султон тоғининг денгиз сатҳидан 3800 метр баландликда жойлашган. 1986 йилда ишга тушган сув омбори тўсинининг эни 410 метр. "Тўполон" дарёси йўли тўсилиб сув омборга айлантирилган. Ушбу дарёнинг узунлиги 25 км.дан ортиқроқ.\nҲозирда сув омборининг энг чуқур жойи 185 метр, сув тўплаш ҳажми 500 млн куб метрни ташкил этади. Айни пайтда сув заҳираси 336 млн куб метрдан ортиқроқ. Ушбу сув омбори вилоятнинг 202 минг гектардан ортиқ ҳосилдор ерини сув билан таъминлайди", деди мажмуа бош муҳандиси Темурмалик Мирзаев.\n"Айни пайтда сув омбори қуйи қисмида "Тўполон" ГЭС ҳам бор. У ерда иккита, қуввати 25 мегаватт бўлган янги электр ишлаб чиқарувчи генератор ўрнатилган. Шунингдек, дарё оқими бўйлаб қуввати 75 мегаватт бўлган "Зарчоб 1-2" ГЭС қурилиши давом этмоқда", деди Т.Мирзаев.\nҲа, айтганча сув омборининг шундоққина ёнида денгиз сатҳидан деярли 4000 метр баландликда Ўзбекистон байроғи ҳилпираб турибди, пастроқда эса герб ҳам ажойиб тасвирланган.\nЛойиҳа иштирокчилари сув омборининг аҳамияти, сув ҳосил бўлиш манбаи ҳақида батафсил маълумотга эга бўлди.\nШундан сўнг талаба-ёшлар "Тўполон" ГЭС фаолияти билан ҳам танишди. Айни пайтда бу ГЭСда 2 та, қуввати 72,5 мегаваттли агрегат ишга туширилиши мўлжалланяпти.\nТалабалар бу ерда амалга оширилаётган лойиҳалар, ўрнатилган агрегатлар билан ҳам танишди.\nГЭС маъмуриятининг айтишича бу ерда фарер балиқлари ҳам етиштирилаётган экан. Дастлаб увилдириқлар сунъий кўлчаларга ташланади ва парваришланади.\nФарер балиқларининг бошқалардан фарқи у фақатгина тоғнинг тоза сувида яшай олади. Шунинг учун ҳам нархи бироз қимматроқ.\nАллақачон ёзнинг тафти қиздираётган бўлса-да, тоғнинг сурурли шаббодаси, шиддат билан оқаётган "Тўполон" дарёсининг салқин тафти нафақат бизга, атрофни томоша қилиб кетаётган талабаларга ҳам ёққани аниқ.\nЙўл қанчалик узоқ бўлмасин, табиатнинг мана бундай манзараси кишига юқори кайфият бахш этади. Ишонмайсизми, унда бир келиб кўринг, вақтингиз, нақдингизга ачинмайсиз. Сафарингиз мазмунли бўлиши аниқ.\nСариосиё туманидаги "сигирлар Анталяси", қойилмисиз.\nБир неча соатлик йўлдан сўнг, ва ниҳоят Сурхондарёнинг ташриф қоғозига айланган "Сангардак" шаршарасига етиб келдик.\nҲар тарафи тоғлар билан ўралган жаннатмакон ўлка, Сариосиё туманида денгиз сатҳидан 2 минг метр юқорида жойлашган, баландлиги деярли 150 метрли "Сангардак" шаршараси ақлингизни шошириб қўяди. Мана, ўзингиз гувоҳи бўлинг.\nШундан сўнг манзилимиз Жанубий Сурхон сув омбори бўлди. 1967 йилда фойдаланишга топширилган сув омборининг сув ҳажми 500 млн куб метр ҳисоланади.\nОлти минг беш юз гектарни эгаллаган сув омборининг энг чуқур жойи 27 метр бўлиб, узунлиги 20 км дан ортиқроқни ташкил этади. Ушбу сув омбори вилоятнинг жанубий қисмини сув билан таъминлаб беради.\n14 Июль 11:01 8887\n15 Июль 11:10 8706\n14 Июль 12:40 8459\n16 Июль 13:43 6954\n16 Июль 10:56 6830


Toyota uBox электромобиль концепти тақдим этилди\n17:52 / 13.04.2016\nToyota автоконцерни ва Американинг Клеменсон университети қошидаги халқаро автомобиллар тадқиқот маркази талабалари (CU-ICAR) Deep Orange лойиҳаси доирасида Z авлоди(интернет, ижтимоий тармоқлар, компьютерлар, мобиль қурилмалар ва шунга ўхшаш воситалар кенг қўлланилган даврда туғилганлар) учун махсус яратилган uBox концепт электрокарини ишлаб чиқишди.\nАвтомобиль бирмунча серқирра бўлсада, алюмин ва композит материаллардан тайёрланган ажойиб, бир қисмли кузовдан иборат. Унинг томи эгилган шишадан ясалган, орқага очилувчи эшиклар ва диодли ёритқичлар билан жиҳозланган.\nЙўловчи ўриндиқлари, махсус рельсларга ўрнатилган. Унинг ёрдамида, ўриндиқлар масофасини белгилаш, уларни юкхонани кенгайтириш мақсадида йиғиш ёки олиб ташлаш мумкин.\nToyota uBox концептининг приборлар панели, ҳаво қувурлари тўсиғи ҳамда эшикдаги панелларни махсус илова ва 3D-нашр ёрдамида дидга мослаб олиш имконияти мавжуд.\nИшлаб чиқарувчилар электромобилнинг техник кўрсаткичларига оид маълумотлар билан ўртоқлашмаган бўлса-да, аслида концепт учун бу унчалик ҳам муҳим ҳисобланмайди.\nToyota uBox фақат концепт бўлиб қолиши аниқ. Аммо, япон автомобилсозлик компанияси, унинг айрим жиҳатларини янги машиналарида татбиқ этиши мумкин.


Назарбоев “оғир санкциялар шароитида” Россияни қўллаб-қувватлашга тайёр\nБугун Челябинскда Россия президенти Владимир Путин ва Қозоғистон президенти Нурсултон Назарбоев учрашади. Учрашувда икки мамлакат етакчилари икки томонлама масалаларни муҳокама қиладилар.\nКеча, 8 ноябрь куни Назарбоев Қустанай вилоятига амалий ташрифи чоғида хорижий сармоядорлар билан учрашар экан, “Жорий қилинган оғир санкциялар даврида биз Россияни қўллаб-қувватлашимиз керак”, дея баёнот берди.\nҲар икки президент анъанавий минтақалараро анжуманда иштирок этади. Ҳисоб бўйича 14- бор ўтказилаётган Россия ва Қозоғистон минтақалараро ҳамкорлиги Форумида икки мамлакат вазирликларнинг раҳбарлари, минтақа раҳбарлари ва йирик бизнес вакиллари иштирок этади.\nУчрашув якунида бир қатор ҳужжатлар, жумладан, Россия ва Қозоғистон ўртасида дипломатик муносабатлар ўрнатилганининг 25 йиллигига бағишланган қўшма баёнот имзоланиши кутилмоқда.\nУкраинага нисбатан тажовузкорона ҳатти-ҳаракати ва Қрим аннексияси туфайли Ғарб томонидан Россияга нисбатан жорий қилинган санкциялар бир неча бор узайтирилган ва кенгайтирилган. Украина ҳукумат кучлари ҳамда Донецк ва Луганск вилоятларида фаолият юритадиган россияпараст айримачилар ўртасида 2014 йилнинг апрелидан бери давом этаётган қуролли тўқнашувлар оқибатида камида 10 минг киши ҳалок бўлди.


O‘zLiDeP фаоли Учтепада тадбиркорлар учун семинар-тренинг ўтказди | O'zLiDeP\nO‘zLiDeP Учтепа туман Кенгаши томонидан туман тадбиркорлари, айниқса, ёш тадбиркорлар ва ўз бизнесини энди бошламоқчи бўлган фуқароларни тадбиркорлик йўналишидаги билимларини янада ошириш, етарлича маълумотлар бериш мақсадида “Тадбиркорлик санъати” мавзуида семинар-тренинг ташкил этилди.\nСеминарда дастлаб Президентимизнинг Олий Мажлисга Мурожаатномасининг мазмун-моҳияти тушунтириб ўтилди.\nТаъкидланганидек, мамлакат ривожланиши, унинг иқтисодиётини янада юқори босқичга олиб чиқишда аввало инновацион ғояларни қўллаб-қувватлаш, рақамли иқтисодиётни жорий қилиш орқалигина эришиб бўлади. Бунда албатта, илм, фан-техника ютуқларини амалиётга тадбиқ этиш мақсадга мувофиқдир.\n“Учтепа туманида бу йўналишда амалга оширилаётган ишлар, афсуски, етарли даражада таъминланмаган. Масалан, кўпгина тадбиркорлик субъектлари инновацион ғоялар орқали янгиликларга интилиб, фан-техника ютуқларини ўз фаолиятларига жорий этишлари қийин кечмоқда. Бу муаммоли масалаларни ўрганган ҳолда тадбиркорларга йўл кўрсатиб, уларга ёрдам бериш биз депутатларнинг ҳиссаси катта бўлиши керак. Бугунги семинар ҳам ушбу муаммоли масалаларни ҳал этишга қаратилди”, - дейди O‘zLiDeP Учтепа тумани Кенгаши раиси, Халқ депутатлари Тошкент шаҳар Кенгаши депутати Улуғбек Хакимов.\nСеминар давомида иштирокчилар гуруҳларга бўлиниб, амалий машғулотлар ўтказишди. Машғулотлар давомида тадбиркорлар ва ўз бизнесини энди бошламоқчи бўлган ёшлар томонидан соҳага оид аниқ таклифлар, фикр-мулоҳазалар билдириб ўтишди. Ўтказилган семинар иштирокчилар учун айни муддао бўлди. Кўплаб саволларга жавоб топишди.


Йўқчилик ва тўқчилик - Hidoyat.uz\nАсосий саҳифа Мақолалар Йўқчилик ва тўқчилик\nЧоп этилди Oktabr 16, 2019 Йўқчилик ва тўқчиликda fikr bildirishni o'chirish\nДунё бўйлаб қашшоқликка қарши курашиш учун миллиардлаб маблағ ажратилмоқда. Африкада ичимлик суви таъминотини яхшилаш, Ҳиндистонда уй-жой қуриш ёки Лотин Америкасида таълимни оёққа турғазиш учун катта-катта ақча сарфланмоқда. Хўш, кўрилаётган чора-тадбирлар қашшоқликка қарши курашда натижа бермоқдами? Балки йўқчиликка қарши курашнинг бошқа самарали йўллари мавжуддир?\nБу йил иқтисодиёт бўйича Нобель мукофоти айни шу ҳаёт-мамот масаласида изланишлар олиб бораётган америкалик уч олим – Ҳарвард университети вакили Майкл Кремер ҳамда Массачусетс технология институти тадқиқотчилари, эр-хотин Абҳижит Банержи ва Эстер Дуфлога берилди.\nХўш, уч олим қандай янгиликка қўл урдики, номдор мукофоту бир миллион доллар ақчага эга бўлди?\n«Улар қашшоқликка қарши курашда янги ёндашувни асослаб бердилар. Учовлон, таъбир жоиз бўлса, катта муаммони қисмларга бўлдилар ва мушкул саволларга жавоб топишнинг энг мақбул йўли бевосита тажриба эканини исботладилар», – дейилади Швеция фанлар академияси қарорида.\nҲар йили Жаҳон банки ва бошқа халқаро тузилмалар қашшоқликка қарши кураш учун миллиард-миллиард пул ажратади. Бу ёқда саховатпеша бойлари, ҳотамтой зодагонлар ҳам бақадриҳол кўмак беради. Одатда, қашшоқликка қарши кураш учун маблағ ажратаётган ташкилотлар ёки бойлар пулни ўзи билганча сарфлайди: биров камбағал қишлоққа мактаб қуриб беради, биров ичимлик суви келтиради. Аммо иқтисодчи Майкл Кремер масалага илмий ёндашиб, маблағ қай мақсадда сарфланса самарали бўлишини аниқлаш учун бевосита тажриба ўтказишга қарор қилди. Шу мақсадда у Африканинг олис Кения ўлкасига отланди. Абҳижит Банержи ва Эстер Дуфло эса Ҳиндистонда айни шундай тажриба ўтказишди.\nҚашшоқ қишлоқларда ўтказилган тажрибалар кутилмаган натижа берди. Масалан, Африкада камбағал аҳоли орасида таълим ривожлантириш учун одатда ўқитувчилар олиб келинади, ўқувчиларга мактаб формаси совға қилинади, стипендия жорий этилади. Буларнинг бари яхши, албатта. Аммо иқтисодчи олимлар тажриба асосида маблағни бундан кўра минтақа халқлари орасида паразитлар – зараркунандалар тарқалиши олдини олишга йўналтириш самаралироқ эканини исботладилар. Жаҳон соғлиқни сақлаш ташкилоти хулосасига кўра, турли паразитлар қашшоқ мамлакатлар болаларнинг ақлий ривожланишига катта тўсиқ бўлиб келмоқда. Олимларнинг хулосаси асосида қашшоқ ўлкаларда саломатликни сақлаш учун кўпроқ маблағ ажратила бошлади.\nТиббиётда тажриба, дала синовлари муҳим ўрин тутади. Америкалик уч олим ҳам ушбу усулни иқтисодиётга муваффақиятли тарзда татбиқ этди. Қашшоқликка қарши кураш мақсадида улар махсус тадқиқот лабораторисига (Poverty Action Lab) ҳам асос солди.\nҚисқа қилиб айтганда, Майкл Кремер, Абҳижит Банержи ва Эстер Дуфло тажриба йўли билан қашшоқлик оқибатларини бартараф этиш самарали эканини исботлади. Муҳими, учовлон барча қулайликларга эга сокин илм даргоҳларини тарк этиб, ибтидоий босқичда қолиб кетган қишлоқларга боришга журъат топа билди.\nЖаҳон банки тадқиқотларига қараганда, сайёрамиз аҳолисининг ҳар ўн нафардан бири қашшоқликда умр кечирмоқда. Бойлар ва камбағаллар ўртасидаги фарқ ҳам йил сайин ошиб бормоқда. Масалан, Amazon ширкати эгаси Жефф Безос айни пайтда дунёнинг энг давлатманд кишиси саналади. Унинг бойлиги 112 миллиард долларга етди. Ушбу маблағнинг атиги 1 фоизи 105 миллион аҳоли яшаётган Эфиопия соғлиқни сақлаш тизими эҳтиёжини тўлиқ қоплашга етади.\nРабиъ ибн Хусайм (раҳимаҳуллоҳ)\nМуолажаси осон муаммо


Ҳукумат арзон транспорт хизматини ҳам кўп кўрди\n21 январ 2021, Тошкент вақти: 23:14\nиюн 03, 2006\nЎзбекистон ҳукуматининг 1 июндан бошлаб кучга кирган қарори шахсий машинасида киракашлик билан шуғулланаётган ҳайдовчиларнинг жиддий норозилигига сабаб бўлмоқда.\nЯнги қарор уларнинг юридик шахс сифатида рўйхатдан ўтиб ёки давлат таксамотор парклари билан шартнома тузиб ишлашини белгилайди.\nЎзбекистонда ўз шахсий автомобилида (асосан, “Дамас” русумли машиналарда) киракашлик билан шуғулланаётганлар жуда кўпчиликни ташкил этади. Улар аҳолига транспорт кўрсатиш соҳасидаги рақобатда давлатга қарашли автобус ва троллейбусларни ортда қолдирган.\nҲукуматнинг юқорида тилга олинган қарори кучга киргандан сўнг 1 июнь куни Бухорода юзлаб “Дамас” ҳайдовчилари иш ташлади.\nШу пайтгача улар давлатга патент тўлаб, аҳолига хизмат кўрсатаётган эди. Аммо янги қарор талаблари уларни норозиликка ундади.\n“Улар нафақат пикет билан, балки йўналишга чиқмаслик билан ҳукуматнинг ушбу қарорига жавоб қилди. Натижада бекатларда жуда кўп йўловчи тўпланиб қолди. Қолаверса, линияга чиққан “Дамас”чиларни милиция тўхтата бошлади”, - дейди Бухородаги вазиятни кузатган маҳаллий журналистлардан бири.\nЎзбекистоннинг кўпгина вилоятларида, шунингдек, Бухорода ҳам бугунги кунга келиб транспорт муаммоси, асосан, “Дамас” ҳайдовчилари ҳисобидан бутунлай ҳал этилганди. Ҳатто аҳоли шахсий енгил машинасидан ҳам фойдаланмай қўйган эди. Сабаби “Дамас”да юриш анча арзон тушади.\n“Бугунги кунда жамоат транспорти хизматининг 80 фоизи хусусий сектор ҳисобига тўғри келади. Чунки мустақилликдан кейин давлат автопарклари касодга учраб бўлди. Энди эса хусусий “Дамас” ҳайдовчилари йўлга қўйган бу хизматни давлат тортиб олмоқчи, ўз қарори билан уларни автобазаларга бирлашишга мажбур қилиб, устидан назорат ўрнатмоқчи. Ҳайдовчиларни эса бу қониқтирмайди”, - дейди бухоролик журналист.\nЎзбекистоннинг бошқа вилоятларида ҳам ҳукуматнинг қарори “Дамас” ҳайдовчиларининг ва уларнинг арзон хизматидан фойдаланиб келган йўловчиларнинг норозилигига сабаб бўлган. Наманганлик кузатувчи буни “давлат қароқчилиги” сифатида баҳолади.\nМаълумотларга кўра, бугун Наманганда солиқ тизимида рўйхатдан ўтган икки мингга яқин йўналишли такси бор. Кира ҳақи давлат автобусларникидан сезиларли арзон. Юзлаб “Дамас” ҳайдовчилари ҳукумат қароридан сўнг линияга чиқмагани сабабли Наманганда ҳам йўловчилар вақтида манзилларига бора олмаган.\n“Ҳукумат бундай қарорни қабул қилишдан олдин муаммони тубдан ўрганиши керак эди. Юқоридан туриб эмас. Муаммо ўрганилмасдан қабул қилинган қарор, хоҳлайсизми, хоҳламайсизми, барибир норозиликка сабаб бўлади”, - дейди бухоролик журналист.


Қуёш батареяси ўрнатилган самолёт дунё бўйлаб парвозини қайта бошлади – Газета.uz\nSolar Impulse 2 дунё бўйлаб парвозини ўтган йилнинг 9 мартида бошлаган эди.\n22 апрель 2016, 12:25 Жаҳон\nРИА Новости — Қуёш батареяларида ҳаракатланувчи Solar Impulse 2 самолёти Гавайяга мажбурий қўнишни амалга оширгандан тўққиз ой ўтиб дунё бўйлаб парвозини қайтадан бошлади, дея хабар берди лойиҳани ишлаб чиққан жамоа пайшанба куни.\nФақатгина қуёш энергиясидан фойдаланиб парвоз қиладиган Solar Impulse 2 дунё бўйлаб саёҳатга 2015 йилнинг 9 мартида Абу-Дабидан йўлга чиққан эди. У шу вақтга қадар Уммон (Маскат), Ҳиндистон (Варанаси), Мьянма (Мандалай), Хитой (Чунцин ва Нанкин) ва Япония (Нагоя)да бўлди.\n3 июль куни самолёт 120 соатдан зиёд вақт мобайнида тўхтовсиз парвоз қилган ҳолда ҳавода тўхталишларсиз энг узоқ муддат бўлиш рекордини ўрнатиб, Гавайя оролига етиб келди. Айни шу вақтда батареялар қизиб кетиб, ишдан чиқди.\nТаъмирлаш вақтида самолёт учувчилари Андре Боршберг ва Бертран Пикар Европага қайтиб, лойиҳани молиялаштириш учун манба қидирди. АҚШга учиб борадиган ҳаво кемаси Атлантика океанини кесиб ўтади ва Жанубий Европа ёки Шимолий Африкада тўхтаб, Абу-Дабига қайтади.\nSolar Impulse 2 2014 йил июнида муваффақиятли тарзда синовдан ўтди. Ҳаво кемасининг жами оғирлиги 2,3 тоннани ташкил этади, самолёт қанотларининг узунлиги — 72 м бўлиб, унга учиш ускунасининг электромоторларини энергия билан таъминлаши учун 17,2 минг дона қуёш батареяси ўрнатилган. Самолётнинг энг юқори тезлиги 140 км/соатни ташкил этади.\n«Газета.uz» 4 469


НУҲ ТЎФОНИ: АФСОНА ВА ҲАҚИҚАТЛАР – МУНОСАБАТ\nДунё халқлари оғзаки ижодини ўрганган олимлар уларда айрим умумийликлар борлигини қайд этишган. Дунёнинг яратилиши, илк одамнинг пайдо бўлиши каби воқеалар қатори умумдунё тўфони тўғрисидаги афсона кўпчилик халқлар мифологиясида турлича тафсилотлар билан акс этган. Олимларнинг аниқлашларича, бунақа афсоналарнинг умумий сони беш юздан ошар экан; буларнинг тарқалишида динларнинг (хусусан, Библия ва Қуръон каби китобларнинг) таъсири катта бўлса-да, улардан мус¬тақил тарзда юзага келган афсоналар ҳам бор экан. Турли халқ¬ларда афсона қаҳрамонининг номи ўзига хос – насроний халқ¬ларнинг кўпчилиги уни Ной деб аташса, мусулмон халқлар Нуҳ, юнонлар Девкалион, ацтеклар Нене, Қадимги Яқин Шарқ халқ¬лари Атрахасис, Утнапиштим, Ксисутрус ёки Зиусудра дейишади. Ҳиндлар афсонасида инсониятни тўфондан Ману сақлаб қолса, «Авесто»да қаттиқ совуқ ва қорли бўрондан бутун тирик жонзодни Йима (Жамшид) асрайди.\nБу афсоналарнинг барчасида диққат марказида турувчи, умумий боғловчи жиҳатлар бўлиб, уларни қисқача шундай келтириш мумкин: ер юзида одамзод ёмонликка юз тутади, Худо уларни қириб ташлашга қарор қилади. Лекин солиҳ амалли бир киши Худо марҳаматига сазовор бўлиб, огоҳлантирилади, у кема ясаб, ўсимликлар уруғларидан ва ҳайвонлардан жуфт-жуфт қилиб олиб, ўзига яқин, эътиқоди бутун одамлар билан бирга кемада тўфондан сақланиб қолади. Тўфондан кейинги одамзод насли ўша киши авлодидан тарқалади.\n2. ТЎҚЛИККА ШЎХЛИК\nНуҳ тўфони ҳақида Тавротнинг илк китоби бўлмиш «Ибтидо»да, шунингдек, Исломгача бўлган бошқа динлар манбаларида турли маълумотлар келтирилган. Барча динларнинг охиргиси ва энг маъқули бўлмиш Исломда ҳам бу масалага катта эътибор берилган ва мусулмонларга ибрат учун келтирилган. Қуръони Карим ва Ҳадисларда, исломий олимлар китобларида келтирилган маълумотлардан фойдаланган ҳолда, Нуҳ алай¬ҳиссалом ва унинг давридаги тўфон воқеасини қисқа ҳолда қуйидагича келтириш мумкин.\nОдам Атонинг фарзандлари кўпайиб, инсоният жамияти шакл¬ланиб, Ер юзига тарқала бошлади. Уларнинг ҳаёти тобора яхшиланиб, турмушлари фаровонлашиб боргани сайин Худо берган неъматларга шукр қилишни аста-секин эсдан чиқардилар. Бу ҳам етмагандек, улар турли бутлар ясаб, уларга сиғинишга ўтишди. Шунда Оллоҳ бутун Ер юзи халқини иймонга даъват этиш, одамларни залолатдан қутқариш учун Нуҳни уларга пайғамбар қилиб юборди.\nЙирик олим Носируддин Бур¬ҳонуддин Рабғузийнинг «Қисаси Рабғузий» асарида келтирилишича, Нуҳ даврида шу қадар тўкин-сочинлик бўлган эканки, бирор қарич ер одамлар тасарруфидан ташқарида бўлмаган. Ҳатто деҳқончилик қилишга ер торлик қилиб, одамлар тоғларга тупроқ чиқариб, ўша ерда экин-тикин қилганлар. Ҳамма ер серҳосил бўлиб, хирмонлар тоғдек, мева-сабзовотлар ҳам баракали бўларкан. Рабғузийнинг таъкидлашича, Нуҳ замонасидагидек ободончилик энди то қиёматгача бўлмасмиш. Ўша давр¬да мушук томдан-томга сакраб юрса юз чақирим юргудек уйлар бўлган эмиш. Шу қадар фаровонликда яшаб туриб ҳам одамзод ўзига ато этилган бу неъматларга шукр қилмади, Худони унутиб, тўғри йўлдан адашди.\nНуҳ ўзининг пайғамбар эканлигини айтиб, одамларни иймонга даъват эта бошлайди. Бироқ халқ унинг устидан кулиб, масхара қилади: «Агар сен айтаётган худойинг чиндан пайғамбар юборса, фаришталардан юборарди. Сен эса биз қатори оддий одамсан, бизни лақиллатмоқчи бўляпсанми?» Одамлар пайғамбарни жиннига чиқаришади, лекин шунда ҳам сабр ва сабот билан Оллоҳнинг амрини бажаришда давом этаверади. Натижада кам сонли камбағал кишиларгина унга эргашадилар.\nЭнди юрт катталари бўлган бадавлат кишилар Нуҳга: «Агар ёнингдаги ялангоёқларни ҳайдасанг, кейин гапингга қулоқ соламиз», дейишади. Бунга жавобан Нуҳ: «Ҳеч кимни ёнимдан қувмайман, ким иймон келтирса, у Худонинг марҳаматига эришади, ким даъватимга эргашмаса, улар устига Оллоҳнинг балоси ёғилади», дейди. Кофирлар унинг устидан кулишда давом этадилар, шунда Нуҳ Худога илтижо қилади: «Эй Худо, Ўзинг гувоҳсанки, улар мени жиннига чиқариб, иймонга келиш ўрнига менга азоб етказмоқдалар. Барча кофир аҳлини ҳалок қилғил!» Шунда унга ваҳий келади: «Бас, шу пайтгача мусулмон бўлганлардан бошқа ҳеч ким энди иймонга келмайди. Албатта, уларни муқаррар ҳалокат кутмоқда. Сен эса кофирларга аталган бу офатдан сақланиб қолиш учун катта бир кема ясагин. Вақти келиб сенга белги берилади, ўша пайтда ўз аҳли оилангни ва атрофингдаги мўминларни тўплаб, жониворлардан ҳам бир жуфтдан олиб, кемага чиқасан».\nНуҳ бунга амал қилиб, Оллоҳдан келган ваҳий – кўрсатма асосида уч қаватли кема ясашга киришади. Буни кўрган одамлар яна уни мазах қилишга тушадилар: «Аввал пайғамбарман деяётгандинг, энди дурадгор бўлдингми? Кема ясаяпсан, ҳеч қаерда сув йўқ-ку, нима, қуруқ ерда сузмоқчимисан?» Нуҳ бўлса уларга Оллоҳ юборажак фалокат ҳақида яна бир бор эслатиб, ўз ишида давом этаверади. Шунда одамлар: «Қани ўша худойинг юборадиган офат? Агар ростдан ҳам шунақа бўлса, биз тайёрмиз, ҳозир келсин ўша фалокатинг!» дея кулишадилар. Нуҳ: «Ҳамма нарсанинг вақти-соати бор, шошмасангиз, тез орада бу қилмишларингиздан афсусланадиган пайт келади», дейди.\nБелгиланган кун яқинлашганда, Нуҳга ваҳий келади ва у ўзига эргашган саксон нафар мусулмонни, уч ўғли ва келинларини олиб, кемага чиқади. Улар барча ҳайвонлардан ҳам бир жуфтдан – бир эркак, бир урғочи қилиб ўзлари билан олиб чиққандилар. Кеманинг пастки қаватига ҳайвонларни жойлаштиришади, ўрта қаватига одамлар, устки қаватига эса қушлар жойлашиб оладилар. Нуҳ ва шериклари кемага чиқиб олишлари билан кучли жала қуяди, ер ёрилиб, сувлар фаввора бўлиб отила бошлайди. Бутун кофирлар, шу қатори Нуҳнинг гапига кирмаган хотини ва Канъон исмли бир ўғли ҳам тўфон сувларида ғарқ бўлишади.\nҚирқ кечаю қирқ кундуз узлуксиз давом этган жала туфайли ҳамма ёқни сув босади, тоғларнинг чўққилари ҳам тўлқинлар остида қолиб кетади. Нуҳнинг кемаси эса олти ой давомида сувда сузади, сўнг сувлар камайгач, Жудий деб аталган бир тоғнинг устига қўнади. Одамлар кемадан чиқиб, шу атрофда уйлар қура бошлайдилар. Аммо олти ойлик кема саёҳатидан сўнг бирдан қуруқликка чиққан кишиларга касаллик тегиб, Нуҳ ва унинг уч ўғлию келинларидан бошқа ҳаммаси нобуд бўлишади. Инсониятнинг шундан кейинги насли эса мана шу уч ўғил – Хом, Сом ва Ёфасдан тарқалган. Шунинг учун Нуҳни «Одами соний», яъни «Иккинчи Одам Ато» деб ҳам айтадилар. Манбаларда келтирилишича, туркий халқлар Нуҳнинг кенжа ўғли Ёфас авлодидандир.\n5. ТАДҚИҚОТ ВА МУНОЗАРАЛАР\nМуқаддас китобларда келтирилганларидан ташқари, турли халқлар мифологиясидаги тўфон воқеаси тасвирланган 86 та афсонани (улардан 20 таси Осиёда, 3 таси Европада, 7 таси Африкада, 46 таси Америкада, 10 таси Австралия ва Океанияда тарқалган) қиёсий ўрганган олим доктор Ришар Андре шундай хулосага келди: улардан 62 таси мутлақо мустақил, яъни бир-биридан олмасдан яратилган. Агарки бутун дунёда шу мазмундаги афсоналар мавжуд экан, демак, балки чиндан ҳам узоқ ўтмишда шундай бирор фалокат рўй бергандир?\nБу масала устида бир неча асрлардан бери мунозаралар давом этиб келмоқда. Кўпчилик диндор олимлар муқаддас китоблардаги ҳақиқатни исботлаш мақсадида, мазкур воқеаларнинг тарихда бўлиб ўтганлигини асослаб бериш учун археологик қазишмалар, изланишлар олиб борган, халқлар фольклоридан буюк тўфон «из»ларини қидирганлар. Атеистлар айнан мана шунинг асоссиз эканлигини исботлаш ниятида тадқиқотлар қилганлар. Шу афсоналарнинг дунё халқлари мифологиясидаги вариантлари (ёки мазмунан шунга яқин бўлган бошқа афсоналар)¬дан элшунослар турли халқларнинг ўзаро қариндошликлари ришталарини излаган бўлсалар, фольклоршунослар шу объектдан халқлар орасидаги маданий-адабий алоқаларни ўрганишда фойдаланганлар. Бу мунозаралар, тадқиқотлар натижасида юқорида тилга олинган фан соҳалари вакиллари орасида дилювиализм (лотинча «diluvial» – «тўфон» сўзидан) таълимоти ҳам юзага келди.\nИнглиз олими, элшунос, фольклоршунос, дин тарихчиси Жеймс Жорж Фрэзер ўзининг «Қадимги Аҳдда фольклор» китоби «Буюк тўфон» бобида бу соҳа бўйича қимматли маълумотлар берган. Олим Осиё, Европа, Африка, Америка, Австралия қиъаларида ҳамда дунё океанининг турли ерларида жойлашган оролларда, турли ижтимоий муҳитда яшаётган, ҳар хил эътиқодларга мансуб бўлган халқлар, элатлар ва қабилалар мифологиясида мавжуд бўлган тўфон тўғрисидаги афсоналарни келтирар экан, уларнинг ўхшаш ва фарқли томонлари, ўзаро таъсир ва алоқалари ҳақида ўзининг асосли фикрларини баён этади.\nФрэзер ва ундан кейинги кўп олимлар умумдунё тўфони рўй берганини рад этишади. Ҳатто тад¬қиқотчилардан биттаси ҳисоб-китобларга асосланган муҳим бир фактни ҳам келтиради: агар Ер юзидаги барча қору музларни ҳам эритса, ҳаводаги буғларни ҳам сув ҳолатига келтириб унга қўшса, булар натижасида океан сувининг сатҳи атиги бир километрга яқин баландликка кўтарилар экан! Начора, фактлар ўжар бўлади, бунга қўшилмай илож йўқ. Аммо…\n6. ИСБОТЛАР ҲАМ БОР!\nЗамонавий рус олими А.Скляров ҳам бу соҳадаги барча маълумотларни қиёсий ўрганиб ва бош¬қа янги маълумотларни тўплаб, «Тўфон ҳақидаги афсона: ҳисоб-китоблар ва воқелик» номли илмий-таҳлилий асарини яратган. Бунда у диний китоблардаги, халқ¬лар афсоналаридаги маълумотлардан ташқари, археологик қазишмалар орқали очилган янги кашфиётларни, шунингдек, баъзи астрономик ҳодисаларни ҳам ҳисобга олган.\nМаълум бўлишича, Ер юзининг турли бурчакларида тўфон излари мавжуд экан: Ҳиндистондаги Шанидар ғорида 65-60 минг йиллар бурун ҳам одамлар яшашган бўлиб, уларнинг ҳаёт қолдиқларини айнан денгиз моддалари босиб кетган! Жанубий Америкадаги Анд тоғлари тепасида – 4300 метр баландликдаги Тиауанако деган жойда археологлар икки метрлик денгиз лойи қатламини топишган, унда одамлару ҳайвонлар, уй-рўзғор буюмлари аралаш-қуралаш бўлиб ётган экан. Аляскада ҳам шундай, баланд музликларда ҳар хил турдаги ҳайвонлар подалари ва кишилар скелетлари сув ости моддалари билан чалкашиб ётгани топилган. Тадқиқотлар натижалари кишини ҳайратлантиради – Ер юзининг турли бурчакларидаги бу каби қолдиқларнинг бари тахминан бундан ўн уч минг – ўн бир минг йил илгариги даврга оид экан!\nА.Скляров фазовий жисмлар ҳаракатини ва Ер юзидаги энг қадимий иншоотларнинг жойлашишини ҳисоблаб чиқиб, аниқ математик амаллар асосида муҳим хулосалар чиқаради. Унинг хулосасини қисқача қилиб шундай ифодалаш мумкин: эрамиздан аввалги 10480–10420 йиллар орасида Ерга бир катта метеорит келиб урилган ва бунинг натижасида сайёра ўз ўқини бироз ўзгартирган. Ҳозирги Филиппин денгизи ҳудудига тушган ўша метеорит зарби таъсирида атмосфера иқлими бирданига ўзгарган ва океан суви тошиб, дунёни босган. Скляров Ер ўқининг ўзгаргани, унинг қутблари сурилганини бир қанча фактлар билан кўрсатиб беради: сайёра юза қатламидаги ўзгаришлар, Гольфстрим оқими, Мисрдаги ва Теотиуакандаги (Америка) пирамидаларнинг жойлашиши ва ҳоказо…\nЮқорида келтирилган фактлар ҳам Нуҳ давридаги бутун жаҳон тамаддуни ва ҳаётни деярли йўқотиб юборган улкан тўфон ҳақидаги маълумотларни исботлаш учун етарли. Қизиқ, инсониятнинг бундан ибрат олиши учун нима етишмаяпти экан?\n← Миршариф Хўжаев: Ҳодарвеш шамоли\nОтатурк деган эди… →


ZAMIN.UZ / Спорт / 03 Июн 2016 года1 163\n«Zamin.uz» блоги Евро-2016 да қатнашувчи А гуруҳи жамоаларидан нималар кутиш мумкинлиги ҳақида ўз фикрлари билан ўртоқлашади.Албания.Рейтинги FIFA да: 45-ўрин.Рейтинги UEFA да: 31-ўрин.Ассоциация ташкил топган йил: 1930.Лақаби: "бургутлар". Европадаги энг яхши кўрсаткичи: гуруҳ босқичи (2016).Албания терма жамоаси биринчи марта бундай катта турнирда иштирок этиш ҳуқуқини италиялик бош мураббий Джанни Де Бьязи қўл остида қўлга киритишди.Квалификация. Албанияликлар ўз гуруҳида Португалиядан кейин 2-ўринни эгаллашди. Улар гуруҳидаги Дания, Сербия ва Арманистон каби терма жамоаларни ортда қолдиришга муваффақ бўлишди. Бу Албания терма жамоасини кучини кўрсатувчи ҳолат эмас. Арманистон терма жамоаси гуруҳ ўйинларида умуман ўзига ўхшамади, яъни бор йўғи 2 очко жамғара олди, холос. Серблар билан албанлар кулгили техник ғалабага эришди. Португаллар устидан эришилган ғалаба эса рақибнинг асосий юлдузисиз ҳамда унчалик менсимасдан ўйнаганлиги сабабли дейишимиз мумкин. Статистика: 8 ўйин, 4 ғалаба, 2 дуранг ва 2 мағлубият, тўплар нисбати 10-5 (Сербияга қарши жанжалли техник ғалабани ҳам қўшган ҳолда).Таркиб. Таркибда ёрқин номлар порламайди. Термадаги энг қиммат футболчи - 22 ёшли ҳимоячи Эльсеид Хюсай, Италиянинг «Наполи» клубида иштирок этади, унинг трансфер нархи (transfermarkt.de баҳоси бўйича) 9 млн. евро. Бунга яна «Лацио» клуби дарвозабони Этрит Бериш ва терма жамоа сардори, «Нант» клуби ўйинчиси марказий ҳимоячи Лорик Цанни қўшиш мумкин.Жамоанинг ўртача ёши: 27,6 ёш. Ўртача қиймати: 1,78 млн. евро.Тахмин: руминлар билан 3-ўрин учун кураш олиб боради, 1/8 финалда иштирок этиши ҳам мумкин.Руминия.Рейтинги FIFA да: 19-ўрин.Рейтинги UEFA да: 18-ўрин.Ассоциация ташкил топган йил: 1909.Лақаби: "учранглилар".Европадаги энг яхши кўрсаткичи: 1/4 финал (2000)«Руминия терма жамоаси ўзининг энг яхши кўрсаткичига 1994 йили АҚШда Георге Хаджи билан чорак финалгача чиқишган, пенальтилар сериясида шведларга ютқазган эдилар. Жамоа ЕВРО-2016 га чиқиш вазифасини руминларнинг ЖЧ-1994 даги бош мураббийи Ангел Йордэнеску раҳбарлигида мағлубиятсиз бажаришди.Квалификация. Руминия – 10 та учрашувдан биронтасида мағлубиятга учрамаган 4 та терма жамоадан бири. Руминларга 5 ғалаба ва 5 дурангга эришиш ҳам ўз гуруҳида биринчи ўринни эгаллаш имконини бермади. Улар Шимолий Ирландияга гуруҳ ғолиблигини беришиб, венгрлар, финлар, греклар ва Фарьер оролларини ортда қолдиришди. Статистика: 10 ўйин, 5 ғалаба, 5 дуранг, тўплар нисбати 11-2.Таркиб. Гуруҳ ўйинларида Руминиянинг энг кам (бор йўғи 2 та) гол ўтказиб юборганлигини ҳисобга олиб, бу терма жамоанинг ҳимоясида асосан юлдузлар тўп суришини билиб олиш қийин эмас. Булар - ҳимоячилар 34 – ёшли ветеран Разван Рац, жамоа сардори Влад Кирикеш (6 млн. евро), «Наполи» да ўйнайди, яна 2 та дарвозабон Костел Пантилимон («Уотфорд», 6 млн. евро) ва Чиприан Тэтэрушану («Фиорентина», 5 млн. евро). Жамоанинг ўртача ёши: 28,7 ёш. Ўртача қиймати: 2,43 млн. евро.Тахмин: руминларда гуруҳда 3-ўринни эгаллаш эҳтимоли албанларга нисбатан кўпроқ, шу билан бирга Ангел Йордэнеску шогирдларида Швейцарияни ортда қолдириб гуруҳда 2-ўринни эгаллаши учун ҳам кучи етарли. Швейцария.Рейтинги FIFA да: 14-ўрин.Рейтинги UEFA да: 10-ўрин.Ассоциация ташкил топган йил: 1985Лақаби: «швайцер нати» (Schweizer Nati)Европадаги энг яхши кўрсаткичи: гуруҳ босқичи (1996, 2004, 2008)«— Биз Францияга ўз кучимизга ишонган ҳолда бормоқдамиз, камида бир босқич олдинга силжишни хоҳлаймиз. Бизда яхши ёш жамоа мавжуд, ҳатто ўз кучимиз билан финалгача ҳам бора олишимиз мумкин, бунинг учун фақат биринчи ўйинни ютишимиз лозим.» (Жердан Шакири, Швейцария терма жамоаси ярим ҳимоячиси).Швейцария терма жамоаси Европа чемпионатларининг финал қисмида 3 бора иштирок этган ва ҳар сафар гуруҳ баҳсларидан нарига ўта олмаган. 2008 йили швейцарияликлар Австрия билан бирга Европа чемпионатини ўз уйларида ўтказишган эди.Евро-2008 нинг майдон эгалари Швейцария ва Австрия 2000 йилда Бельгияда бўлиб ўтган турнирда ҳам иштирок этишган, лекин ўз гуруҳларидан чиқа олишмаган. Квалификация. Е гуруҳида Швейцария 2-ўринни эгаллаган, ҳар икки ўйинда англияликларга ютқазиб уларни олдинга ўтказиб юборган. Яна бир мағлубиятга улар словенияликларга қарши ўйинда учрашган. Қолган 7 ўйиннинг барчасида улар ғалаба қозонишган, яъни Словенияни 1 марта, Эстония, Литва ва Сан-Маринони 2 мартадан мағлубиятга учратган.Статистика: 10 ўйин, 7 ғалаба, 3 мағлубият. Тўплар нисбати: 24-8.Таркиб. Швейцарияликлар таркибида ёрқин футболчилар йўқ, лекин уларнинг таркибида европа даражасидаги кўплаб кучли футболчиларни кўриш мумкин. Масалан, Ян Соммер ва Роман Бюрки менхенгладбах ва дортмунднинг «Боруссия» клублари дарвозабонлари, қанот ҳимоясида жамоа ветерани Стефан Лихштайнер («Ювентус») ва Чемпионлар лигаси чорак финалчиси Рикардо Родригес («Вольфсбург»). Шунингдек, ярим ҳимоя чизиғида 23-ёшли Гранит Жака («Арсенал»), ҳужум чизиғида «Сток Сити» футболчиси Жердан Шакирини мисол қилишимиз мумкин, у саралашнинг 9 ўйинида 4 та гол урган.Ўртача ёши: 26,1 ёш. Ўртача қиймати: 7,5 млн. евро.Тахмин: Швейцария терма жамоаси А гуруҳида 2-ўринни эгаллаши мумкин. Улар албанлар ва руминлардан 3 очкодан олиши зарур, 1-ўринни эса майдон эгалари ўзиники қилса керак. Швейцариянинг кейинги тақдири қандай кечиши мумкин? Улар Евро-2016 нинг чорак финалигача боришлари учун етарли кучга эгаларФранция.Рейтинги FIFA да: 21-ўрин.Рейтинги UEFA да: 8-ўрин.Ассоциация ташкил топган йил: 1919Лақаби: «учранглилар»Европадаги энг яхши кўрсаткичи: ғолиблик (1984, 2000)«Учранглилар» Францияда ўтказилган мусобақаларда анъанавий равишда яхши ўйин кўрсатиб келишган. Улар 1984 йили Европа чемпиони бўлишган, шунда Мишель Платини мусобақанинг финал қисмида 9 та гол уриб рекорд ўрнатган эди. 1988 йили эса ўз майдонларида Жаҳон чемпиони бўлишган эди, мазкур турнирнинг бош қаҳрамони афсонавий Зинедин Зидан бўлган эди. Орадан 2 йил ўтиб французлар яна Европа чемпиони бўлишди, 2006 йили эса Германияда ўтказилган Жаҳон чемпионатида италияликларга финалда ютқазиб 2-ўрин билан кифояланишган эди. Кейинги пайтларда “учранглилар” катта турнирларда ўзини кўрсата олишгани йўқ. 2008 ва 2010 йили французлар ўз гуруҳларидан чиқа олишмади, Евро-2012 да эса 1/4 финалгача боришди, холос. «– Биз гуруҳимиздаги икки рақибимизни яхши биламиз:Албания билан яқинда 2 марта ўйин ўтказдик, тўғри, уларни мағлубиятга учрата олмадик, Швейцарияга қарши Жаҳон чемпионатида тўп сурганмиз. Биз уларни биламиз, улар эса бизни. Руминия терма жамоасини эса биз яхши билмаймиз, улар саралаш ўйинларида ҳимояси кучли эканлигини намойиш этишди:бор йўғи 2 та гол ўтказишди, 5 ғалаба, 5 дуранг. Энг муҳим ўйин биз учун айнан Руминия билан бўлиб ўтади, яъни турнирнинг очилиш ўйини. Орқага қарашга улгурмаймиз, ҳа демай бу вақт келиб қолади.» (Дидье Дешам, Франция терма жамоасининг бош мураббийи)Французлар саралаш ўйинларидан озод қилинган эди, майдон эгаси сифатида, ўртоқлик ўйинлари эса ҳар доим ҳам аниқ картинани белгилаб бермайди. Гарчи “учранглилар” ўртоқлик учрашувларида тўлиқ куч билан ўйнашган бўлишса ҳам, охирги йилда Германия, Португалия, Дания ва Сербия устидан ғалаба қозонишган бўлса ҳам аниқ хулоса чиқариб бўлмайди.Таркиб. Карим Бензема Евро-2016 да ўйнамайди, шунинг учун майдон эгаларининг ушбу турнирдаги асосий юлдуз ўйинчиларии Поль Погба («Ювентус») ва Чемпионлар лигаси финалчиси Антуан Гризманн («Атлетико» Мадрид) бўлади. Дарвозани ишончли тарзда Уго Льорис («Тоттенхэм») қўриқлайди, Дидье Дешам жамоасининг бошқа позицияларида бир нечта вариантлар бор ва улар Франция терма жамоасининг ҳозирги машҳурлигини кўрсата оладилар. Жамоа таркибида барқарор ўйин кўрсата оладиган, етарли тажрибага эга ва ёш ўйинчилар талайгина.Ўртача ёши: 27,8 ёш. Ўртача қиймати: 19,74 млн. евро.Тахмин. Ўз гуруҳида ғолиб бўлади. Бунинг ажабланарли жойи йўқ, агар улар Европа чемпионатининг финалида ўйнаса. ВконтактеFacebookTwitterОдноклассникиМой мир


18:00 / 30 январь 702 pdf Ўқиш режими + -\nФайласуфлар шайхи, ҳаким Абу Наср Муҳаммад ибн Муҳаммад ибн Тархон ибн Авзалағ Туркий Форобий Мантиқий. Заковат соҳибларидан бири.\nМашҳур асарлар муаллифи.\nАбу Наср Ироқда араб тилини мукаммал ўзлаштирганлар. Насронийлардан бўлган Матто ибн Юнус билан учрашиб, ундан мантиқ илмини ўрганганлар. Сўнгра Ҳарронга бориб, Юҳанно ибн Жайлон Насронийга шогирд тушганлар. Аввал Миср, кейин Дамашққа келиб истиқомат қилганлар.\nАйтишларича, у киши подшоҳ Сайфуддавла ибн Ҳамдоннинг ҳузурларига кирганларида турк кийимида бўлганлар. Оталари турк амирларидан эдилар. Абу Наср етмишта тилни билганлар. Мажлиснинг тўрида ўтириб, олимлар билан турли фанлардан мунозара қилганлар. Сўзлари устун келиб, қобилиятлари сезилгач, ҳамма у кишини тинглай бошлаган.\nҚонунчиликка асос солган дастлабки арбоблардан.\nУ киши ёлғизликни хуш кўрардилар. Сўлим жойларда асар ёзар ва у ердан кам чиқардилар.\nФайласуфлардек зоҳид бўлиб, оддий кийим кияр ва уйларини ортиқча безатмас эдилар. Ибн Ҳамдон у кишига ҳар куни тўрт дирҳам жўнатиб турганлар.\nАбу Наср Форобийдан: «Сиз билимдонроқми ёки Арасту?» – деб сўрашганида, у киши: «Агар Арасту замонларида яшаганимда, у кишининг катта шогирдларидан бири бўлар эдим», – деб жавоб берган эканлар.\nФоробийнинг ажойиб назмлари ҳамда ҳукамолар наздида чиройли саналадиган дуо ва зикрлари бўлган.\nАбул Аббос ибн Абу Усайбиъанинг зикр қилишларича, Усомий деган олим Форобийнинг ёзган асарларини мундарижа қилиб чиққан эканлар. У хилма-хил мавзулардан иборат бўлиб, айримлари кимё фанининг исботи ҳақида, баъзиси математикага ва илоҳиётга доир асарлар бўлган.\nУ киши 950 йил ражаб ойида Дамашқда вафот этганлар. Қабрлари Боби Сағирда.\n16:05 / 30 январь 2225\n21:10 / 30 январь 834\n2063 10:37 / 22.03.2018\n1569 05:00 / 07.03.2017\n391 07:20 / 10 июнь\n2040 05:00 / 24.02.2017


«Ўзбекистон ҳаво йўллари»нинг Тайланддаги кирдикорлари | Fayzbog.uz\n13.07.2018 / Маъмурият /\nБангкок халқаро аэропортида «Ўзбекистон ҳаво йўллари» миллий авиакомпания расмий вакиллари Ф.С. ва Ш.Б.лар компания йуловчиларининг қўшимча юк учун тўлаган пулларини ўзлаштирганликларига шахсан гувоҳ бўлдик.\nУшбу ҳолат жорий йилнинг 11 июл куни рўй берди. Юқоридаги мансабдор шахслар HY534рейсидаги шахсан мен ва камида яна бир йўловчидан нақд 100 АҚШ долларидан қўшимча юк учун тўлов талаб қилиб олдилар. Лекин олинган маблағ учун квитанция ёки чек берилмади. Бунинг сабаби сифатида бизнинг транзит зонада эканлигимиз иддао қилинди. Тўловни VISA ёки UnionPayхалқаро пластик карталар орқали тўлаш ҳам рад этилди ва биздан фақат нақд пул талаб қилинди.\nМиллий авиакомапния вакилларининг биз билан жуда қўпол муносабатда бўлганликларини алоҳида айтиб ўтиш керак.\nЮкимизни ўлчаган тарози ҳам ходимлар каби эди:\nТарозининг тегишли мувофиқлик сертификатини тақдим этилмади.\nТалаб қилинган пулларни ҳеч қайдан квитанциясиз топширишга мажбур бўлдик.\nВоқеанинг кейинги кунида «Ўзбекистон ҳаво йўллари» миллий авиакомпания марказий кассасида биз тўлаган 100 АҚШ доллар авиакомпания тўлов тизимига киритилмаганлиги аниқланди.\nБосим остида мажбурлаб тўланган пулларни мансабдор шахслар томонидан ўзлаштирганлиги юзасидан Ўзбекистон Транспорт прокуратурасига шикоят аризаси тақдим этилди.\nШунга ўхшаш ҳолатга тушиб қолган бошқа йўловчиларни биз билан боғланишларини сўраймиз. Сабаби, сизнинг ҳам қўшимча юк учун квитанциясиз тўлаган пулларингиз авиакомпания ҳисоб рақамига тушмасдан ўғирланган бўлиши мумкин.\nТранспорт прокуратураси текшируви якунлари бўйича хабар кейинги сахифаларимизда эълон қилиниши белгиланган.\n"Ўзбекистон ҳаво йўллари"Тайланд


02.07.2018 09:28 0 1213\nАҚШнинг Айдаҳо штатида 9 муҳожирга пичоқ билан ҳужум қилинди. Бу ҳақда «Sabah» хабар бермоқда.\nБойсе шаҳри полицияси бошлиғи Уильям Боунснинг айтишича, Сурия, Ироқ ва Эфиопиядан келган муҳожирлар шаҳарда 3 яшар боланинг туғилган кунини нишонлаётган пайтда пичоқли ҳужумга учраган. Бунинг оқибатида 9 киши яраланган.\nЖабрланганлар орасида 3, 4, 6, 8 ва 12 яшар болалар ҳам бор.\nБоунс ҳужумга учраган 9 муҳожирдан 4 нафарининг аҳволи оғир эканини маълум қилди.\nҲужумчи 30 ёшли АҚШлик Тимми Эрл Киннер экани аёнлашди.\nХориж 22/04, 17:15\nХориж 22/04, 10:09


Тушкунлик, чарчоқ, ортиқча вазн. Спорт билан шуғулланиш вақти келганини билдирувчи белгилар » Ўзбекистон янгиликлари – Zamin.uz\n, 23 2020, 17:09\n06 авг, 22:20 1 198 Ҳаёт тарзи\nНотўғри овқатланиш, тоза ҳавонинг етишмаслиги – булар барчаси вазн ортишига, тана чидамлилигининг пасайиши ва стрессга олиб келади. Натижада организм енгил зўриқишга ҳам бардош бера олмайдиган бўлиб қолади. Айни шу пайтда соғлом турмуш тарзида ўзингизга ғамхўрлик қилиш ва кундалик режангизга жисмоний машқларни қўшиш вақти келади.\nОртиқча вазн – биринчи ва энг муҳим аломатдир. Вазн йўқотишда нафақат спорт машғулоти, балки тўғри овқатланиш ҳам муҳим рол ўйнайди. Агарда сиз сезиларли даражада ортиқча вазн тўплаганингизни ҳис қилсангиз, машқлар бажаришни бошланг.\nЗиналардан кўтарилганда нафас етишмовчилиги\nАгар сизда юқори зиналарга кўтарилиш вақтида нафас қисилиши кузатилса, бу танангизнинг чидамлилик даражаси пасайганини кўрсатади. Бора-бора тана оддий вазифаларни ҳам бажара олмайди. Бундай вазиятда югуриш машқлари чидамлилик ва ҳаракатчанликни ошириш учун бажарилиши керак. Аввал спорт билан шуғулланмаган бўлсангиз, эрталаб тоза ҳавода оддий юришдан бошланг. Кейин югуришга ўтишингиз мумкин.\nМушаклардаги куч кундалик уй вазифаларини бажариш учун керак. Агар сиз кун бўйи уйда ўтирсангиз ва спорт билан шуғулланмасангиз, дўкондан оғир сумкаларни ҳам олиб келишда мушаклар оғриғига дуч келасиз. Танани дангаса ҳолга келтирмаслик учун кундалик режангизга оддий машқларни қўшиб боринг.\nКун давомида бир ҳолатда ўтирсангиз, тананинг умумий мослашувчанлиги сезиларли даражада бузилиши мумкин. Бунинг учун турли хил бўғимлар ҳаракатчанлигини оширадиган машқлар бажаринг. Масалан, қўлингизга тиз чўкиб ёки тиззангизни қўлларингиз билан ўраб, полга ўтиришга ва туришга ҳаракат қилинг.\nТушкун кайфият ва саломатлик билан боғлиқ муаммолар\nБош оғриғи, мушаклар ва бўғимлардаги оғриқ сезилганда шифокор билан маслаҳатлашишни унутманг. Аммо энг енгил жисмоний машқлар ҳам танадаги заифлик ва уйқу ҳолати бузилишининг олдини олади. Мунтазам жисмоний машқлар эса соғлиқни меъёрда сақлашга ёрдам беради.\nИш ёки кундалик вазифаларни бажариш сиз учун қийинчиликка сабаб бўляптими? Бундай ҳолда ҳам спорт, тўғри овқатланиш тана чидамлилигини оширишга ёрдам беради. Жисмоний машқлар миядаги стрессни енгиллатишда ҳам энг катта кўмакчидир.\nМуаммолар ҳақида атрофдагиларга сўзлаб бериш: Бу нима учун муҳим? 05 авг, 19:55\nМуносабатларни мустаҳкамловчи оддий, лекин аҳамиятли жумлалар 25 июл, 17:00\nЯхшиликка яхшиликми ёки ёмонлик? 21 фев, 10:00\nМашқ қилишдан олдин нималарни еб бўлмайди? 08 апр, 11:53


Толибон афғон президентининг маҳкумларни озод этиш қарорини рад этди\n08 март 2021, Тошкент вақти: 01:47\nТолибон ва тарафдорлари АҚШ билан эришилган келишувни нишонламоқда.\nАфғонистон президенти Ашраф Ғанининг толиб жангариларини қамоқдан озод этиш ҳақидаги қарори¸ "АҚШ билан имзоланган келишувга зид" деган иддао билан Толибон томонидан қабул қилинмади.\n10 март кечқурун Афғонистон президенти ҳукумат қамоғида сақланаëтган толиб жангариларидан 1500 нафарини 15 кун ичида озод қилиш ҳақидаги қарорни имзолади.\nАҚШ ва Толибон ўртасида Доҳада эришилган келишувда¸ Кобул ҳукумати билан сулҳ битими имзолаш шарти сифатида¸ 5000 толиб жангарисини¸ музокаралар билан параллел равишда қамоқдан озод қилиш айтилган.\nБу ҳаракатнинг Ғарб қўллаëтган Кобул ҳукумати ва мамлакатнинг аксар ҳудудини назорат қилаëтган Толибон ўртасида ўзаро ишончни шакллантириш мақсадида амалга оширилиши кўзда тутилган.\nДоҳа келишувига кўра¸ агар Кобул ҳукумати ва Толибон ўртасидаги сўзлашувларда прогресс кузатилса¸ ҳар икки ҳафтада 500 нафардан¸ жами 5000 толиб жангариси озодликка чиқарилиши керак.\nҒани қарорини рад қилган Толибон матбуот котиби¸ ҳукумат билан музокаралар бошланиши учун 5000 жангарининг бирваракайига¸ ҳеч қандай шартларсиз озод этилишини талаб қилди.


АҚШ футболчисининг Лондонга саёҳатидан не фойда? (Эркин Ғайбуллаев блоги)\n12 декабрь, 2018, 18:56 387\nТеглар:Челси | Кристиан Пулишич | Боруссия Дортмунд\nАгарда хабарлар ўз тасдиғини топса ва январда «Челси» Пулишични ўз таркибига қўшиб олса бундан ким ютади ва ким ютқазади?\n«Боруссия Дортмунд» вингери Кристиан Пулишичнинг Премьер Лигага ўтиши борасидаги миш-мишлар кўпайиб бормоқда. Хабарларга кўра, «Челси» АҚШлик футболчи учун расмий таклиф билан немис клубига мурожаат қилган.\n20 ёшли футболчи дортмундликлар билан амалдаги шартномаси тугашига 18 ой қолган вақтда унинг клубни тарк этиши борасидаги хабарлар ўз тасдиғини топаётгандек.\nНатижада, Пулишични Премьер Лига грандлари «Ливерпуль», «Тоттенхэм», «Челси» ва «Манчестер Юнайтед» ўз сафида кўришдан умидвор.\nБунга унинг яқинда Премьер Лигада ўйнаш нияти борлигини айтганидан кейин миш-мишлар яна авжига чиқди.\n«Англия, Премьер Лига кўплаб ёшларнинг ўйнаш орзуси ҳисобланади, нега мен ҳам бир кун келиб у ерда ўйнамай.» – деганди Пулишич.\nДортмундликлар эса уни сотиш ниятида эмас ва шу сабабли унинг трансфер баҳосини 70 миллион фунтга баҳолаган.\nҒолиб: Маурисио Сарри\n«Челси» ўз тарихида мураббийларни тез-тез алмаштириш бўйича аччиқ қисматга эга клуб ҳисобланади. Роман Абрамович лондонликларнинг 2003-йилдан бошлаб хўжайинига айланганидан кейин, Сарри 13-мураббий бўлди.\nАбрамович ўз бошқарувининг дастлабки йилларида муваффақиятли жамоа қуриш учун пулларини аямай ишлатганди. Моуриньонинг трансфер мақсадлари бўлган Дидье Дрогба, Майкл Эссьен, Петр Чех ва Андрей Шевченколарни олиб келганди.\nОрадан йиллар ўтгач ва молиявий фейр-плей қоидаси чиққач, Абрамович йирик трансфер қилишдан олдин футболчиларни сотишга кўникди.\nШунга қарамай, россиялик олигарх шу йил ёзида бу қоидасини четга суриб қўйди. Саррини олиб келганидан кейин Кепа Аррисабалага ва Жоржиньоларни «Атлетик» ва «Наполи»дан олиб келиш учун 122 миллион фунт сарфлади.\n«Челси» қишки трансфер бозорида ҳам Пулишич учун 70 миллион фунт сарфлаши мумкин. Боиси италиялик мутахассис жамоада ижобий натижаларни қайд этмоқда.\n«Кўклар» айни вақтда турнир жадвалида 14-турдан кейин 3-ўринда бормоқда ва Европа Лигаси гуруҳ босқичидан чиқиш вазифасини аллақачон бажариб бўлди.\nАммо «Саррисмо» клубда ҳали тўлиқ шаклланиб бўлгани йўқ, бунга таркибнинг кенг эмаслиги сабаб бўлмоқда.\nПулишичнинг келиши эса ушбу муаммони ҳал қилишга ёрдам бериши мумкин. Аммо Абрамович бунинг учун Саррининг узоқ муддатли лойиҳасига ишониши керак бўлади.\nМағлуб: Каллум Хадсон-Одои\n«Челси»нинг ҳужумдаги вариантлари ошиши Сарри учун албатта яхши, аммо эҳтимолий янги рақобатчининг пайдо бўлиши Хадсон-Одоининг ривожланишига таъсир қилиши мумкин.\nХадсон-Одои клубнинг чап қанотида ўзининг ҳужумкорлик қобилиятлари билан яхши вариант бўлиши мумкин.\nАммо Сарри Хадсон-Одоини ҳали Премьер Лигада ўйнашга тайёр эмас дея ҳисобламоқда. Футболчига ҳимоявий хусусиятларини ҳам кучайтириши кераклигини тилга олди.\nАлбатта бир кун келиб 18 ёшли ҳужумчи клубда ўз сўзини айтиши мумкин. Аммо Пулишичнинг келиши унинг жамоадаги ўрнига катта таъсир ўтказиши аниқ. Англиялик футболчининг клубдан кетиши ҳам лондонликлар учун катта йўқотиш бўлади. Унга ҳам бошқа клублардан жиддий таклифлар тушмоқда.\nҒолиб: Жейдон Санчо\nПулишичнинг Лондонга кўчиб ўтишидан бошқа бир ёш англиялик ҳужумчи ютиши мумкин. У ҳам бўлса Санчо ҳисобланади.\n18 ёшли Санчо «Боруссия Дортмунд»да бир бош юқори сакрамоқда ва унинг Германияда кўрсатган ўйини Англия термасига чақирилишига ҳам олиб келди.\nЖорий мавсум аввалида Санчо захирадан тушиб катта натижаларга эришди ва бу унга асосий таркиб эшикларини очиб берди.\nХадсон-Одои каби Санчо чап қанот вингери ҳисобланади, аммо Пулишичнинг жароҳатлари сабаб у ўнг қанотда ҳам ўйнамоқда.\nПулишичнинг дортмундликлар сафини январдаёқ тарк этиши Санчога асосий таркибда муқим ўрнашиб олиш учун қулай имконият ҳисобланади.\nБу эса 18 ёшли футболчига ўз маҳоратини тоблаб олиш учун кўпроқ ўйин амалиётини тақдим қилади.\nПулишич "Челси" тарихидаги энг қиммат трансферлар учлигига кирди\nПулишич футбол тарихидаги энг қимматбаҳо америкаликка айланди\n"Челси" Пулишичнинг трансферини расман эълон қилди


Alibaba илмий тадқиқот ишларига 15 млрд доллар сармоя киритади\nТехнология 12 Октябрь 2017 2259\nХитойнинг йирик онлайн ритейлери Alibaba Group Holding келаси 3 йил мобайнида хорижий тадқиқот марказлари очиш ҳамда янги технологиялар ишлаб чиқишга 15 млрд доллардан ортиқроқ маблағ сарфлашни режалаштирмоқда. Business Insider маълумотларига кўра, компания жами 7 та тадқиқот марказларини ташкил этади. Улар Хитойнинг Пекин ва Ханчжоу, АҚШнинг Сан-Матео ва Белвью, Россиянинг Москва, Исроилнинг Тель-Авив шаҳарларида ҳамда Сингапурда жойлашади.\nБундан ташқари, Alibaba бутун дунё бўйлаб 100 нафар мутахассисни ёллаб, сунъий ақл устида изланишлар олиб бормоқчи. Улар, шунингдек, «буюмлар интернети», молиявий технологиялар ва квант ҳисоблари билан шуғулланишади.\n«Alibaba DAMO Academy янги авлод ишланмалари бошида туради ва Alibaba ҳамда унинг ҳамкорларининг ўсишига туртки беради», — деган компания техника директори Жефф Чжан. Унинг сўзларига кўра, академияни ташкил этиш мижозлари сонини 2 млрдга етказиш ва яқин 20 йилда 100млн ишчи ўрнини ташкил этиш имконини беради.\nБугунги кунда Alibaba компаниясида 25 минг муҳандис ва олимлар ишлайди. Ўтган йили Хитой гиганти ва унинг шохобчалари тезда кенгайиб, бугунги кунда Америка ритейлери Amazon компанияси билан бевосита рақобат қилмоқда.


Жаҳон Банки собиқ Совет Иттифоқида ОИТСга оид ҳисоботини эълон қилди\n21 апрел 2021, Тошкент вақти: 07:25\n“Шарқий Европа ва собиқ Совет Иттифоқи мамлакатларида иммун тақчиллиги вируси ва ОИТСга чалиниш ҳоллари ниҳоятда юқори суръатлар билан давом этмоқда”, дейилади Жаҳон Банкининг 16 сентябр сешанба куни эълон қилинган ҳисоботида.\nҲозирда минтақада 1 миллион 200 минг одам ушбу вирус ва ОИТС касаллигига чалинган. 2002 йилнинг ўзида бу рақам 250 мингга кўпайди.\nЖаҳон Банкининг саломатлик масалалари бўйича етакчи эксперти Олусожи Адейининг таъкидлашича, минтақа давлатлари тезда қўшимча вақт ва маблағ ажратиб, касалликка қарши курашни бошлашлари лозим. “Акс ҳолда, - дейди эксперт, - ушбу бўҳрон нафақат мазкур ҳудудлар, балки дунёнинг бошқа минтақаларида ҳам демографик ва иқтисодий соҳаларда салбий оқибатларга олиб келади”.\nОИТС касаллиги жаҳоннинг турли минтақаларида айни йўл орқали тарқала бошлади. 90-йиллар бошида иммун тақчиллиги вируси, асосан, наркотик моддаларни истеъмол қилувчиларда аниқланган, кўп ўтмай у аҳоли орасида ниҳоятда юқори суръатлар билан тарқала бошлаган.\n1998 йилда Россияда вирусни юқтирганлар сони 11 мингни ташкил этган бўлса, 2003 йилга келиб бундайлар сони 240 мингга етди.\nРасмий статистик маълумотларга кўра, қўшни Украинада ўтган йили иммун тақчиллиги вирусини юқтирганлар сони 50 минг кишига кўпайди. Одессада жойлашган Ижтимоий Тадқиқотлар Институти ходими Олександр Яраменконинг билдиришича, 2010 йилга бориб касаллар сони 1,4 миллионга етади. Йилига 100 минг одам ОИТС касаллиги қурбони бўлади.\nМарказий Осиё ва Болтиқбўйи давлатларида иммун тақчиллиги вируси ва ОИТСни юқтирганлар сони, Россия ва Украинага қараганда, камроқ бўлса-да, кузатувчилар фикрича, ушбу минтақаларда бу соҳадаги вазият ҳам ниҳоятда ташвишлидир.\nАҚШнинг Жонс Хопкинс Университетининг Тиббиёт бўлими таҳлилчиси Крис Бейрер фикрича, Марказий Осиёда иммун тақчиллиги вирусини юқтирганлар сонининг ошишига ноқонуний наркотикларнинг айнан шу минтақа орқали ташилаётгани ҳам сабаб бўлмоқда. Қозоғистоннинг Темиртау, Ўзбекистоннинг Янгийўл ва Қирғизистоннинг Ўш шаҳарлари наркотиклар контрабандаси йўлидаги асосий пунктлар ҳисобланади. Бейрер ва унинг ҳамкасблари ўтказган тадқиқотлар натижасида эса айнан шу шаҳарларда иммун тақчиллиги вируси ва ОИТСга чалинганлар сони айниқса кўп экани аниқланган.\nБош қароргоҳи Женевада жойлашган Жаҳон Соғлиқни Сақлаш Ташкилоти ходимаси Ирина Савченконинг Озодлик радиосига билдиришича, минтақада иммун тақчиллиги вируси ва ОИТС, асосан, ёшлар орасида тарқалмоқда:\n- Ёшлар аҳолининг энг таъсирчан қатлами ҳисобланади. Ҳозирда иммун тақчиллиги вируси ва ОИТСга чалинганларнинг 85-90 фоизини 18-25 яшар ёшлар ташкил этмоқда.\nҒарбий Европа ва АҚШдан фарқли ўлароқ, собиқ Совет Иттифоқида иммун тақчиллиги вируси, асосан, гиёҳвандлар орасида тарқалмоқда. Савченко фикрича, бу касалликнинг жуда катта суръатлар билан тарқалаётгани сабабидир:\n- Ғарб давлаларида касаллик, асосан, жинсий алоқалар орқали, нисбатан секин тарқалса, Шарқий Европада у наркотикларни шприц орқали қабул қилиш оқибатида тарқалади. Масалан, жинсий алоқалар орқали ОИТСни юқтириш эҳтимоли 0,1 фоизга тенг. Наркотикларни истеъмол қилаётганда ишлатилган шприцлардан фойдаланиш орқали эса касаллик 30 фоиз ҳолларда тарқалади. Фарқни кўраяпсизми?\nИрина Савченко каби мутахассисларнинг қайд этишларича, касаллик илк босқичда гиёҳвандлар орасида тарқалади, сўнг уни жинсий алоқа ва қон қуйиш орқали бошқалар ҳам орттиради.\nҚирғизистоннинг ОИТС маркази директори муовини Ойнагул Осмонова минтақада эпидемия юзага келиши мумкинлигини эътироф этади:\n- Ҳозирда Қирғизистонда иммун тақчиллиги вируси ва ОИТСга чалинган 400 одам бор. Албатта, бу расмий маълумот. Аслида бу рақам ўн баробар катта бўлиши мумкин. Уларнинг аксарияти наркоманлар. ОИТС Марказий Осиё учун потенциал таҳликадир. Агар касаллик фақат жинсий алоқа орқали тарқалганида, бу борадаги кўрсаткичлар бунчалик баланд бўлмас эди.\nЖаҳон Банки ҳисоботига кўра, иммун тақчиллиги вируси ва ОИТС айниқса тез тарқалаётган мамлакатлар ҳукуматлари муаммони инкор этишда давом этмоқдалар.\nСўнгги 7 йил ичида Ғарбий Европа ва Шимолий Америкада ҳукуматлар ОИТСга қарши кураш тадбирларига катта эътибор беришяпти. Ушбу ишлар доирасида беморга пулсиз маслаҳат бериш, ахборот тарқатиш, ишлатилган шприц ва игналар ўрнига янгиларини тарқатиш каби тадбирлар олиб борилади. “Зарарни камайтириш”, деб аталадиган бундай тадбирлардан бири гиёҳвандлар орасида янги шприцларни тарқатиш йўли билан улар орасида ОИТСни юқтириш ҳолларини ҳеч бўлмаса камайтиришга қаратилган. Россияда ҳам “зарарни камайтириш”га қаратилган 50 лойиҳа амалга оширилмоқда. Аммо собиқ совет республикаларининг аксариятида бундай ишлар учун етарли маблағ йўқ. Россия ҳукумати ўтган йилда ОИТСга қарши кураш учун бор-йўғи 5 миллион доллар ажрата олди, холос.\nБуни қайд этар эканлар, экспертлар вазиятни ўзгартириш зарурлигини таъкидлашмоқда. Улар фикрича, ҳукуматлар авваламбор ОИТСнинг олдини олиш ишлари учун кўпроқ маблағ сарфлашлари керак. Акс ҳолда соғлиқни сақлаш соҳасида бўҳрон юзага келиши, бу эса 10 йилдан кейин иқтисодиётга жиддий таъсир қилиши мумкин.


Кучсиз рақиблар билан қачонгача овунамиз? Ёхуд Ўзбекистон терма жамоаси ўйинлари таҳлили! - EFFECT.UZ\n. 15:42 | 13.06.2021\nЎзбекистон миллий терма жамоаси Саудия Арабистонида Жаҳон чемпионати саралаш иккинчи босқич учрашувларини ўтказмоқда.\nҲозирда иккита ўйин ўтказилди ва унда ғалаба қўлга киритилди. Биринчи учрашувда Ўзбекистон МТЖ Сингапурни йирик – 5:0 ҳисобида мағлуб этган бўлса, иккинчи ўйинда қийинчилик эвазига ғалаба қўлга киритилди. Бундан кўриниб турибдики кучсиз жамоалар осон мағлуб этилиши мумкин, аммо ўртамиёна жамоаларга келганда Ўзбекистонда ҳамон муаммолар кузатилмоқда. Олдинда турган пик формадаги мезбонларга қарши сўнгги тур ўйини эса мухлисларни хавотирга солиши табиий.\n8-тур доирасидаги Яманга қарши кечган учрашув Тошкентдаги ўйиндан буткул фарқ қилди. Пойтахтимиздаги баҳсда йирик ҳисоб, чиройли ўйин сабаб якун чиройли бўлган эди. Бу сафар ундай бўлмади.\nБу ўйиндан сўнг Саудия Арабистонига қандай қаршилик кўрсата оламиз деган савол қийнаяпти. Сабаби ушбу ўйинда Ўзбекистон терма жамоасининг кўп муаммолари кўзга ташланиб қолди. Майдон марказида муаммо борлиги яққол сезилди.\nАниқ узатмалар билан кўплаб ҳужумлар уюштирилди, аммо вазиятлардан фойдаланиш бобида ҳам камчиликлар ҳали етарлича.\nУшбу учрашув олдидан эълон қилинган таркибда намоён бўлдики биринчи учрашувга нисбатан бир-икки ўзгартиришлар киритилди. Ҳимояда Ҳожиакбар Алижонов ва Иброҳимхалил Йўлдошевлар асосий таркибда майдонга тушиб, яхши таассурот қолдиришди. Лекин барча футболчиларга нисбатан бу сўзни ишлатиб бўлмайди. Масалан, Одил Ҳамробеков ҳам ўйинни асосий таркибда бошлади, тўлиқ ҳаракат қилди, аммо майдонда борлиги сезилмади. Қолаверса, жамоа лидери Одил Аҳмедов ўз имкониятлари доирасида ўйин кўрсата олмади.\nШунингдек, яна бир қанча футболчилар ўзларининг яхши ўйинларини кўрсата олишмади. Мазкур таркиб деярли икки ойдан буён бирга машғулот ўтказмоқда. Аммо ҳали ҳам бир-бирини тушунишда муаммолар борлиги сезилиб қоляпти.\nСингапур билан кечган баҳсда Ўзбекистон терма жамоасида ҳаммаси яхши амалга ошди, аммо иккинчи ўйинни инобатга олсак, бу худди рақибнинг савияси етарли даражада бўлмаганлиги сабабли юзага келгандек.\nУмуман, биринчи ўйиндан мухлислар қониқишганди. Чунки кўплаб ўзбекистонлик мухлислар футболчилардан бундай йирик ҳисобдаги ғалабани кутмаган эди. Ўша баҳсда барча позиция деярли хатосиз ҳаракат қилди. Жалолиддин Машарипов ҳам ажойиб ўйин кўрсатди.\nБир сўз билан айтганда Ўзбекистон терма жамоаси заиф Сингапурга қарши жуда яхши ҳаракат қилди ва ўзига керакли натижани қайд этди.\nТўғри, ҳар доим бўлгани каби айрим футболчиларга иссиқ об-ҳаво халақит бераётган бўлиши мумкин, аммо делегациянинг Саудияга етиб борганига анча вақт бўлди ва бу баҳона бўла олмайди, менимча. Бу вақт мобайнида анча мослашиб олишган бўлишлари керак эди.\nЯна бир жиҳат эътиборни ўзига тортди. Аниқроғи, Яман билан кечган ўйинда жисмоний ҳолат ҳам керакли даражада эмаслиги билиниб қолди. Сабаби футболчилар иккинчи бўлим ўрталарида чарчаб қолишди.\nОлдинда Саудия Арабистонига қарши жуда муҳим ва гуруҳнинг биринчи ўрнини ҳал қиладиган баҳс кутиб турибди. Тўғри, саудияликлар ҳозирда жуда кучли ўйин кўрсатиб келишмоқда. Устига-устак, улар ўз уйларида ҳаракат қилишади. Лекин шундай пайтлар бўлганки, Ўзбекистон терма жамоаси мазкур босқичда ҳатто Японини ҳам мағлуб этиб гуруҳ лидери сифатида кейинги босқичга йўл олишган.\nТерма жамоамизда камчиликлар етарлича эканлиги кўзга ташланиб турибди, аммо битта ўйинда ҳар қандай кучсиз жамоа ҳар қандай лидерни мағлуб этиши футболда кўп маротаба кузатилган. Шунингдек, Ўзбекистон терма жамоасининг савияси Саудия Арабистонидан паст эмас. Шунчаки, терма жамоамиз ҳозир янгиланиш жараёнини бошдан кечирмоқда ва умид қиламизки, Саудия устидан қозонилажак ғалаба катта тарих сарлавҳасига айланади.\n1 Саудия Арабистони 7 5 2 0 19‑4 17\n2 Ўзбекистон 7 5 0 2 18‑6 15\n3 Фаластин 7 2 1 4 7‑10 7\n4 Сингапур 8 2 1 5 7‑22 7\n5 Яман 7 1 2 4 6‑15 5\nTeglar:Saudiya Arabistoni, ЖЧ-2022, Сингапур, Ўзбекистон, Яман\nХитойда газ портлаши 11 кишининг ҳаётига зомин бўлди\nИИВ Каттақурғондаги ҳолат буйича ёлғон хабар тарқатганларни огоҳлантирди